Perempuan tak pernah salah !
Oleh KOSMO!

22 Oktober 2021, 6:06 pm
PETALING JAYA – Benar bagai dikata, orang perempuan tidak pernah salah walaupun telah terbukti mereka yang melakukan sesuatu kesalahan itu.
Satu klip video berdurasi 50 saat tular di media sosial memaparkan seorang suami langsung tidak memarahi isterinya walaupun wanita itu telah melanggar tembok di hadapan rumah mereka.
Lelaki tersebut dengan nada bergurau memarahi tembok tersebut dan mempersoalkan mengapa tembok itu berada di hadapan rumahnya.
Difahamkan, wanita berkenaan telah melanggar tembok di hadapan rumahnya dengan kereta jenis Mercedes A class.
Wanita tersebut juga tidak mengakui kesahannya dan berkali-kali mengatakan tembok tersebut salah kerana dibina di situ.
“Sayang tak salah pun, kenapa la tembok tu ada dekat situ, nasib sayang tak calar kalau calar siap tembok ni,” gurau si suami.

Rata-rata orang ramai terhibur dengan klip video tersebut dan ramai menyatakan sememangnya perempuan tidak pernah salah.
“Mana ada perempuan salah, apa yang dia buat semua betul. Tengok video ni pun dah terbukti. Lawak betul suami dia. Pandai pula bergurau,” jelas Hilmi Kandasami.
“Sanggup pukul tembok suami dia, memang dia malas nak marah-marah bini dia, bagus suami macam ni. Ada juga yang jenis sayangkan kereta lebih pada bini sendiri,” jelas Small_Herosix. -K! ONLINE.


Penunggang basikal maut dilanggar kereta
Oleh SITI A'ISYAH SUKAIMI

22 Oktober 2021, 5:40 pm
CYBERJAYA – Seorang penunggang basikal maut selepas terlibat dalam kemalangan dengan sebuah kereta jenis Perodua Bezza dalam kejadian pukul 8.15 pagi di Kilometer (KM)38.3 Jalan Cyberjaya (Dengkil)/Puchong menghala ke Cyberjaya di sini hari ini.
Ketua Polis Daerah Sepang, Asisten Komisioner Wan Kamarul Azran Wan Yusof berkata, siasatan awal mendapati, kereta tersebut dipandu seorang wanita berusia 28 tahun dari susur keluar Putrajaya/Bangi.
Menurutnya, ia kemudian melanggar belakang basikal ditunggang seorang lelaki berusia 57 tahun yang datang dari arah Puchong.
“Semasa kejadian, mangsa yang juga kakitangan Astro Awani sedang berbasikal di lorong nombor tiga. Akibat kemalangan itu, mangsa tercampak di atas jalan raya dan meninggal dunia di tempat kejadian.
“Berikutan itu, mayat telah dibawa ke Hospital Serdang bagi tujuan bedah siasat,” katanya dalam satu kenyataan di sini hari ini.
Tambah beliau, pemandu wanita itu tidak mengalami sebarang kecederaan manakala, kenderaan yang terlibat dibawa ke Ibu Pejabat Polis Daerah Sepang untuk sisatan lanjut.

“Kereta tersebut mengalami kerosakan seperti pecah bumper dan lampu hadapan sebelah kanan, bonet hadapan kemek, cermin hadapan retak dan lain-lain kerosakan belum dipastikan. Basikal tersebut mengalami pelbagai kerosakan di bahagian belakang,” ujarnya.
Susulan itu, Wan Kamarul Azran berkata, kes tersebut disiasat mengikut Seksyen 41(1) Akta Pengangkutan Jalan 1987. – K! ONLINE


Bunuh rakan ketika mabuk, polis berkas lapan lelaki
Oleh NOR AINNA HAMZAH

22 Oktober 2021, 5:52 pm
JEMPOL – Polis menahan lapan suspek bagi membantu siasatan berhubung kes bunuh melibatkan seorang lelaki warganegara Myanmar di tempatnya bekerja di sebuah kilang di Mahsan, di sini, 17 Oktober lalu.
Ketua Polis Daerah Jempol, Superintendan Hoo Chang Hook berkata, kesemua suspek masih dalam tahanan reman sejak 18 Oktober lalu hingga 26 Oktober ini.
Menurutnya, pihak polis sedang melengkapkan kertas siasatan untuk diserahkan kepada pejabat Timbalan Pendakwa Raya bagi proses pendakwaan.
“Dalam kes ini, pihak polis sedang melengkapkan kertas siasatan di bawah Seksyen 302 Kanun Keseksaan (Akta 574) ke atas suspek yang disyaki terlibat untuk proses pendakwaan,” katanya dalam satu kenyataan hari ini.
Chang Hook berkata, pada pukul 3.30 pagi 17 Oktober lalu, polis menerima satu laporan dari seorang pengurus kilang berkaitan seorang pekerjanya warga Myanmar yang mati akibat ditikam.
“Hasil siasatan mendapati kejadian berlaku dipercayai berpunca daripada perselisihan faham ketika mabuk di antara tiga orang warga Myanmar ketika berada di kilang berkenaan iaitu di tempat kerja suspek berusia 40 tahun.

Menurutnya, mangsa berusia 36 tahun bekerja di kilang lain di kawasan Mahsan dan dalam kejadian berkenaan, senjata yang digunakan oleh suspek iaitu gunting untuk membunuh si mati telah dijumpai.
“Bertindak atas maklumat, polis berjaya menangkap seramai lapan suspek berusia diantara 20 hingga 40 tahun bagi membantu siasatan.
Menurutnya, dari siasatan ke atas kesemua suspek berkenaan telah mengenal pasti suspek utama berusia 40 tahun warga Myanmar yang ditangkap pada 19 Oktober lalu ketika cuba melarikan diri di Lebuh Raya Utara Selatan menghala ke utara. -K! ONLINE


SOP kemasukan pekerja asing diluluskan
Oleh NUR HUDA MUSA

22 Oktober 2021, 6:26 pm
PETALING JAYA – Jawatankuasa Khas Pengurusan Pandemik Covid-19 hari ini telah bersetuju dengan cadangan prosedur operasi standard (SOP) kemasukan pekerja asing ke Malaysia khususnya bagi memenuhi keperluan sektor perladangan seperti yang dibentangkan oleh Kementerian Sumber Manusia (KSM).
Perdana Menteri, Datuk Seri Ismail Sabri Yaakob berkata, SOP-SOP itu akan dikuatkuasakan kepada semua sektor yang ditetapkan dan diluluskan secara case-by-case basis oleh Jawatankuasa Pekerja Asing yang dipengerusikan bersama oleh Menteri Dalam Negeri dan Menteri Sumber Manusia.
“Mesyuarat Jawatankuasa Khas Pengurusan Pandemik hari juga telah meluluskan SOP kemasukan pekerja asing ke negara ini.
“Sementara itu, kuota dan tarikh kemasukan pekerja asing bagi sektor pekerjaan yang lain adalah tertakluk kepada keputusan Mesyuarat Bersama Menteri Dalam Negeri dan Menteri Sumber Manusia,” katanya dalam satu kenyataan di sini hari ini.
Katanya, SOP kemasukan pekerja asing itu termasuk telah menerima vaksinasi lengkap di negara sumber (diperakui oleh Pertubuhan Kesihatan Dunia (WHO)), melakukan ujian saringan menggunakan RT-PCR 72 jam sebelum meninggalkan negara asal.
Selain itu, pekerja asing juga perlu mengemukakan sijil vaksinasi dan mematuhi tempoh kuarantin seperti yang diselaraskan oleh Kementerian Kesihatan (KKM) iaitu selama tujuh hari. – K! ONLINE


Hubungan dengan kekasih seberang sudah putus – Hafiz Hamidun
Oleh HARYATI KARIM

22 Oktober 2021, 5:33 pm
PETALING JAYA – Penyanyi dan komposer terkenal, Hafiz Hamidun mendedahkan hubungannya dengan seorang selebriti media sosial Indonesia telah berakhir.
Menurut Hafiz atau nama lengkapnya, Mohammad Hafiz Hamidun, 37, hubungan bersama wanita berstatus janda yang dikenalinya sekitar 2019 itu tidak dapat diteruskan kerana sukar untuk memberi komitmen pada hubungan jarak jauh terutama selepas penularan pandemik Covid-19.
“Hubungan dengan orang seberang sudah terputus. Disebabkan Covid-19, membataskan saya untuk bertemu dengan sesiapa. Jadi, komitmen terhadap hubungan jarak jauh tidak boleh diteruskan.
“Susah sebenarnya, adalah lebih baik saya fokus kepada kerjaya dan keluarga kecil saya sekarang,” ulas Hafiz mengenai hubungan peribadinya pada sidang media secara virtual sempena pelancaran album Zikir Terapi Acapella yang berlangsung sebentar tadi.
Meskipun begitu, Hafiz tidak serik dan bersikap terbuka andai dipertemukan jodoh dengan mana-mana wanita pada masa depan. Namun, begitu terdapat syarat yang ditetapkan Hafiz buat bakal isterinya.
Selain menerima Hafiz dan keluarga, bakal isterinya itu haruslah menerima anak angkatnya Hamdee Abdul Hafiz yang kini berusia setahun tujuh bulan dengan hati terbuka.

“Sekarang bukan terima saya sahaja, tetapi Hamdee juga. Harus tahu Hamdee lahir dan membesar dalam keadaan yang bagaimana kerana dia mempunyai sejarah tersendiri.
“Keluarga saya sudah tentu mengenalinya daripada kecil, kalau ada orang mahu berkahwin dengan saya, mana tahu kalau ada jodoh, dia (wanita ) memang kene terima bukan saja saya, keluarga, tetapi paling penting Hamdee,” ujar Hafiz.
Dalam pada itu, selepas 10 tahun, Hafiz muncul dengan buah tangan terbaharu iaitu Zikir Terapi Acapella yang merupakan album studio kesembilannya.
Album berkenaan merupakan nafas baharu daripada album Zikir Terapi Diri yang dilancarkan pada 2011 dan telah terjual lebih 1.5 juta unit.
“Perbezaan yang jelas dalam album terbaharu adalah lebih kepada versi vokal berbanding sebelum ini album zikir yang mempunyai muzik.
“Semuanya sama dengan album yang dikeluarkan pada 2011, cuma vokal diangkat sebagai perkara utama. Hal ini kerana, terdapat negara di Timur Tengah yang tidak mendengar muzik jadi album ini memang sesuai untuk pasaran di sana dan Afrika Utara,” jelas Hafiz.
Selain album secara digital, Hafiz akan menerbitkan versi cakera padat (CD) secara terhad dan eksklusif yang akan dijual menerusi Shopee. Video muzik dari album ini juga akan mula dikeluarkan seiring dengan pengedaran digital di YouTube.
Album Zikir Terapi Acapella diterbitkan sepenuhnya oleh Hafiz dan merupakan kerjasama penerbitan antara label miliknya, Arteffects dan Universal Music Malaysia.


Kemudahan vaksinasi lengkap diperluas untuk remaja
Oleh NUR HUDA MUSA

22 Oktober 2021, 5:31 pm
PETALING JAYA – Jawatankuasa Khas Pengurusan Pandemik Covid-19 hari ini telah bersetuju agar kemudahan vaksinasi lengkap untuk golongan dewasa ketika ini turut diperluaskan kepada golongan remaja yang telah divaksin lengkap.
Perdana Menteri, Datuk Seri Ismail Sabri Yaakob berkata, ini bermakna syarat vaksinasi lengkap bagi remaja berumur antara 12 hingga 17 tahun akan dinyatakan dalam semua prosedur operasi standard (SOP).
“Bagaimanapun, ia tidak akan dilaksanakan serta merta. Pihak kerajaan akan selaraskan kemudahan-kemudahan berkaitan dan memberi golongan remaja ‘grace period’ selama tiga minggu atau sehingga pertengahan bulan November.
“Tempoh ini adalah bagi memastikan kira-kira 80 peratus remaja yang telah menerima dos pertama ketika ini, selesai divaksin lengkap,” katanya dalam satu kenyataan di sini hari ini. – K! ONLINE


Kerajaan luluskan SOP Gelembung Pelancongan Antarabangsa
Oleh NUR HUDA MUSA

22 Oktober 2021, 6:03 pm
PETALING JAYA – Jawatankuasa Khas Pengurusan Pandemik Covid-19 hari ini bersetuju dengan cadangan prosedur operasi standard (SOP) yang dibentangkan oleh Kementerian Pelancongan, Seni dan Budaya (MOTAC) berhubung Gelembung Pelancongan Antarabangsa (Inbound) bagi Projek Rintis Pulau Langkawi.
Perdana Menteri, Datuk Seri Ismail Sabri Yaakob berkata, bagaimanapun pelancong antarabangsa yang berhasrat memanfaatkan gelembung pelancongan antarabangsa itu perlulah memenuhi syarat dan mematuhi SOP yang telah ditetapkan.
“Antara SOP yang perlu dipatuhi ialah melalui pra perlepasan meliputi kumpulan sasar yang terdiri daripada individu lengkap vaksinasi, pelancong berkualiti (high yield) dan pelancong daripada senarai negara yang dibenarkan tertakluk kepada Jabatan Imigresen (JIM) atau Kementerian Kesihatan (KKM) atau Kementerian Luar Negeri (KLN).
“Tempoh tinggal bagi pelancong sekurang-kurangnya tiga hari dan tiada syarat kuarantin dikenakan (terpakai untuk Gelembung Pelancongan Antarabangsa Langkawi sahaja),” katanya dalam satu kenyataan di sini harini.
Selain itu katanya, pelancong juga perlu menjalani ujian PCR-RT Covid-19 72 jam sebelum berlepas dan keputusan ujian wajib disediakan dalam bentuk digital atau cetakan.
Dalam pada itu katanya, projek rintis tersebut dijalankan selama tiga bulan bagi KKM dan MKN menilai keberkesanannya sebelum dilaksanakan di pulau-pulau peranginan serta kawasan pelancongan yang lain. – K! ONLINE


Ribut petir dan hujan lebat di beberapa negeri malam ini
Oleh ZULKIFLI MANZOR

22 Oktober 2021, 6:19 pm
PETALING JAYA – Beberapa kawasan di beberapa buah negeri diramalkan mengalami ribut petir dan hujan lebat malam ini.
Menurut Jabatan Meteorologi Malaysia, ribut petir dan hujan lebat diramal melanda seluruh Perlis dan Kedah, manakala bagi Pulau Pinang di Seberang Perai Utara, Seberang Perai Tengah dan Seberang Perai Selatan.
Ribut petir dan hujan lebat turut diramal di beberapa kawasan di Perak iaitu Larut, Matang dan Selama, Hulu Perak, Kuala Kangsar, Kinta, Perak Tengah, Kampar, Hilir Perak dan Batang Padang.
Bagi Kelantan pula ribut petir dan hujan lebat diramalkan berlaku di Kuala Krai dan Gua Musang, manakala Pahang di Tanah Tinggi Cameron, Lipis, Bera, Pekan dan Rompin.
Ribut petir dan hujan lebat juga diramalkan berlaku di Sabak Bernam, Kuala Selangor dan Hulu Langat di Selangor serta Seremban, Jelebu dan Kuala Pilah di Negeri Sembilan.
Begitu juga di Segamat, Batu Pahat, Kluang, Mersing, Kulai, Kota Tinggi dan Johor Bahru di Johor serta Sibu, Mukah, Kapit, Bintulu, Miri dan Limbang di Sarawak.

Bagi Sabah ribut petir dan hujan lebat diramalkan di Pedalaman (Beaufort dan Tambunan), Pantai Barat (Papar, Putatan, Penampang, Kota Kinabalu, Tuaran) serta Sandakan (Telupid dan Kinabatangan). – K! ONLINE


Perak sedia bantu kesan dua lelaki diburu polis Johor
Oleh ZAKI SALLEH

22 Oktober 2021, 4:48 pm
IPOH – Polis Perak bersedia memberikan kerjasama untuk mengesan dua lelaki dipercayai terlibat dengan kes pemalsuan dokumen tukaran wang asing yang didakwa menggunakan nama Tunku Mahkota Johor, Tunku Ismail Sultan Ibrahim.
Mereka yang dicari ini adalah M. Paramesvaran, 64, dan anak lelakinya, P. Kuganathan, 34. Alamat terakhir mereka adalah Nombor 16, Persiaran Jelapang 16, Taman Sibilin di sini.
Ketua Polis negeri, Datuk Mior Faridalathrash Wahid berkata, bagaimana pun ketika ini tiada maklumat terbaharu yang diperolehi berkaitan kedua-dua individu tersebut.
Menurut beliau, semakan polis juga mendapati mereka tidak lagi berada di daerah ini manakala alamat tersebut merupakan tempat terakhir dua individu tersebut bermastautin.
“Kita akan bantu, sekiranya ada sebarang maklumat terbaharu berhubung kedua-dua lelaki yang kini diburu polis Johor kita akan memberikan kerjasama.
“Hingga kini tiada maklumat yang kita perolehi kerana mereka tidak lagi tinggal di sana yang merupakan alamat terakhir,” ujarnya kepada pemberita.

Beliau ditemui selepas menyampaikan sumbangan kepada bekas wartawan akhbar Makkal Osai, Letchumi Rajoo yang menghidap angin ahmar di kediaman ibu tunggal itu di Taman Desa Pengkalan di sini.
Kosmo! semalam melaporkan, polis Johor sedang mengesan kedua-dua pasangan anak beranak itu yang dipercayai masih berada dalam negara.
Ketua Polis Johor, Datuk Ayob Khan Mydin Pitchay berkata, kedua-dua lelaki warganegara tempatan itu mendakwa mereka pernah berkhidmat di Istana Johor.
“Berhubung kes penipuan membabitkan nama Tunku Mahkota Johor, kita sudah ambil keterangan daripada tiga suspek manakala dua individu lagi masih dicari,” ujar beliau.


Polis kesan penunggang basikal ekori rapat lori
Oleh ABDUL RASHID ABDUL RAHMAN

22 Oktober 2021, 4:42 pm
TEMERLOH – Tindakan seorang penunggang basikal bertindak ‘gila’ mengekori rapat sebuah lori di Jalan Temerloh-Kuantan di sini menimbulkan kebimbangan dalam kalangan orang ramai.
Tindakan berkenaan dilihat boleh membahayakan nyawa penunggang basikal berkenaan sekiranya lori tersebut membrek secara mengejut.
Berdasarkan video berdurasi 27 saat itu menunjukkan seorang penunggang basikal mengekori rapat belakang sebuah lori yang sedang dipandu laju.
Ketua Polis Daerah Temerloh, Asisten Komisioner Mohd. Azhar Mohd. Yusof berkata, pihak polis memandang serius kejadian itu dan sedang berusaha mengesan penunggang basikal yang melakukan aksi berbahaya itu.
Sehubungan itu beliau meminta individu yang merakam video berkenaan agar menghubungi pihak polis bagi meyalurkan maklumat dalam mengesan penunggang basikal berkenaan.
“Saya juga meminta mana-mana saksi dan juga individu yang mempunyai maklumat mengenai penunggang basikal berkenaan memberikan kerjasama dengan menyalurkan maklumat kepada pihak polis.

“Pihak polis menasihatkan orang ramai yang melakukan aktiviti berbasikal agar mematuhi undang-undang jalan raya dan tidak melakukan aksi yang boleh membahayakan keselamatan mereka,”katanya. – K! ONLINE


Lima kali kena tembak, tapi masih hidup
Oleh ZULKIFLI MANZOR

22 Oktober 2021, 4:59 pm
PETALING JAYA – Sumbangan rakyat Malaysia diperlukan bagi membantu seorang pemuda Palestin yang dianggap sebagai wira tidak didendang dalam peristiwa aman “The Great Return March” sekitar tahun 2018 hingga 2019.
Ketua Pegawai Eksekutif Cinta Gaza Malaysia, Muhammad Nadir Al-Nuri Kamaruzaman berkata, pemuda yang pernah dihujani peluru tentera rejim Israel itu memerlukan bantuan untuk mengharungi musim sejuk bersama keluarganya.
“Badan beliau pernah ditembak di lima tempat oleh penjajah, tetapi Allah takdirkan usianya masih panjang. Ada peluru masuk melalui leher dan meletup dalam badan menyebabkan sebahagian organ dalamannya tidak dapat diselamatkan.
“Ada peluru menembusi dadanya dan keluar dari bahagian belakang tubuh. Ada peluru yang hampir memutuskan saraf tunjangnya, tetapi ‘lari’ beberapa sentimeter menyebabkan beliau selamat daripada lumpuh.
“Hari ini pemuda ini boleh berjalan, berkahwin dan bekerja seperti biasa. Beliau masih bekerja mencari rezeki untuk menyara keluarganya,” katanya dalam satu hantaran di Facebook hari ini.
Muhammad Nadir berkata, wira di Palestin seperti pemuda itu tidak dikenali atau kaya dan hanya mendiami sebuah rumah berukuran kira-kira 7×5 meter yang perlu dibaik pulih sebelum tiba musim sejuk.

Menurut beliau, atap rumah pemuda itu berlubang, dapur hampir roboh dan rumahnya hanya memiliki satu ruang tempat memasak, makan dan berehat selain sebuah bilik tidur.
“Rumah beliau memerlukan sekitar 5,000 dollar sekurang-kurangnya untuk dibaiki serta layak dihuni,” katanya.
Kata beliau, mereka yang mahu membantu penduduk Palestin berdepan musim sejuk boleh membuat sumbangan melalui link winter4gaza.com/winter atau akaun NGO Cinta Gaza Malaysia. – K! ONLINE


Isu arak Timah: syarikat tak mohon khidmat nasihat label
Oleh SITI A'ISYAH SUKAIMI

22 Oktober 2021, 4:53 pm
PUTRAJAYA – Bahagian Keselamatan dan Kualiti Makanan (BKKM), Kementerian Kesihatan (KKM) mengesahkan, syarikat pengeluar jenama arak Timah tidak memohon sebarang khidmat nasihat label daripada pihak tersebut.
Menurut maklum balas daripada BKKM menjelaskan, bahagian tersebut tidak memberi apa-apa kelulusan berkaitan pelabelan.
“Bagaimanapun, BKKM menawarkan Khidmat Nasihat Pelabelan Makanan bagi memastikan label mematuhi peruntukan pelabelan di bawah Akta Makanan 1983 dan Peraturan-Peraturan Makanan 1985.
“Di bawah Akta Makanan 1983 dan Peraturan-Peraturan di bawahnya, BKKM memantau pelabelan makanan berdasarkan peruntukan yang ditetapkan,” demikian kenyataan akhbar dikeluarkan BKKM di sini hari ini.
Bagaimanapun, menurut BKKM, Peraturan 18 (1A), Peraturan-Peraturan Makanan 1985 tidak membenarkan apa-apa perkataan yang menyatakan penggredan, kualiti atau kelebihan atau apa-apa perkataan mempunyai maksud sama digunakan sebagai jenama.
“Oleh yang demikian, jenama seperti Timah, Omar dan lain-lain tidak menggambarkan penggredan, kualiti atau kelebihan, maka perkara ini tidak tertakluk di bawah Peraturan 18 (1A),” katanya.

Sebelum ini, media melaporkan kenyataan Persatuan Pengguna Pulau Pinang (CAP) mengecam pengeluaran arak jenama Timah yang didakwa menghina agama Islam selain produk minuman beralkohol itu dipercayai berbahaya kerana kandungan alkoholnya sangat tinggi.
Malah, Pejabat Mufti Wilayah Persekutuan (PMWP) menerusi artikel Bayan Linnas Siri Ke-244: Jenama Arak: Hormati Sensitiviti Muslim menegaskan, jenama itu mesti ditarik dan diubah serta-merta manakala, gambar yang digunakan juga hendaklah tidak menyentuh sensitiviti masyarakat Islam di negara ini. -K! ONLINE


Johor, Terengganu beralih ke Fasa 4 PPN
Oleh NUR HUDA MUSA

22 Oktober 2021, 5:22 pm
PETALING JAYA – Kerajaan bersetuju membenarkan dua negeri iaitu Johor dan Terengganu beralih dari Fasa 3 ke Fasa 4 Pelan Pemulihan Negara (PPN) bermula Isnin ini.
Perdana Menteri, Datuk Seri Ismail Sabri Yaakob berkata, keputusan itu dipersetujui Jawatankuasa Khas Pengurusan Pandemik Covid-19 mengambil kira penilaian risiko semasa yang dilaksanakan Kementerian Kesihatan (KKM) dan Majlis Keselamatan Negara (MKN).
“Prosedur Operasi Standard (SOP) bagi negeri-negeri yang memasuki Fasa 4 adalah sama dengan sebelum ini.
“Keterangan SOP terkini akan dikemaskini oleh MKN di laman sesawang rasmi www.mkn.gov.my,” katanya dalam satu kenyataan di sini hari ini. – K! ONLINE


14 mangsa banjir kilat di Sepang positif Covid-19
Oleh SUBKHI SUDARJI

22 Oktober 2021, 4:20 pm
SEPANG – Seramai 14 mangsa dari tujuh buah keluarga yang terjejas dengan banjir kilat di 11 kawasan dalam mukim Dengkil dan Labu dikesan positif Covid-19 selepas menjalani ujian saringan yang dijalankan Kementerian Kesihatan (KKM).
Pegawai Daerah Sepang, Khairi Azali Ibrahim berkata, kesemua 14 mangsa yang positif Covid-19 kini dalam proses dipindahkan ke Pusat Kuarantin dan Rawatan Covid-19 Bersepadu (PKRC) di Taman Ekspo Pertanian Malaysia (Maeps).
Menurutnya, hasil ujian saringan dijalankan KKM, lima keluarga membabitkan 11 mangsa banjir dalam mukim Dengkil disahkan positif Covid-19 serta 44 mangsa dari 10 keluarga disahkan kontrak rapat.
“Bagi mukim Labu pula seramai tiga mangsa dari dua keluarga turut dikesan positif Covid-19 manakala 10 mangsa dari dua keluara turut disahkan kontrak rapat,” katanya kepada Kosmo! hari ini.
Khairi Azali berkata, sehingga pukul 10 pagi hari ini, seramai 72 buah keluarga membabitkan 283 mangsa telah dipindahkan di tujuh Pusat Pemindahan Sementara (PPS).
“Seramai 140 mangsa dari 36 buah keluarga dalam mukim Dengkil telah dipindahkan ke tiga PPS iaitu di Sekolah Rendah Agama (SRA) Dato’ Ahmad Razali (21 keluarga), SRA Dengkil (10 keluarga) dan Dewan Gemilang Taman Gemilang (lima keluarga).

“Bagi mukim Labu pula seramai 143 mangsa dari 36 buah keluarga dipindahkan ke empat PPS iaitu di SRA Giching (17 keluarga), SRA Labu Lanjut (15 keluarga), Dewan MPKK Labu Lanjut (dua keluarga), Balai MPKK Giching (dua keluarga),” ujarnya.
Tambahnya, keadaan terkini lokasi banjir telah menampakan sedikit perubahan dibeberapa kawasan dalam mukim Labu telah surut seperti Kampung Giching, Kampung Salak Tinggi, Kampung Cinchang, PPRT Ampar Tenang dan dalam mukim Dengkil pula di Kampung Cemperai.
“Kawasan yang masih belum surut sepenuhnya Taman Dataran Abadi, RTB Labu Lanjut dalam mukim Labu serta Cure & Care Vocational Center (CCVC) Kota Warisan dan Kampung Sri Tanjong, mukim Dengkil.
“Buat masa ini pihaknya menyediakan bantuan makanan empat kali sehari kepada kesemua mangsa yang berada di PPS,” katanya. – K! ONLINE


Naim Daniel tidak percaya wakili Malaysia di anugerah MTV EMA 2021
Oleh MOHAMMAD SHAHEMY AZMI

22 Oktober 2021, 4:27 pm
PETALING JAYA – Penyanyi dan juga pelakon Naim Daniel tidak menyangka apabila dirinya tercalon dalam kategori Best Southeast Asia Act dalam anugerah MTV EMA 2021.
Pencalonan tersebut sekali gus menjadikan Naim mewakili Malaysia dalam acara hiburan berprestij antarabangsa itu.
Ujar Naim atau nama lengkapnya Muhammad Naim Daniel Baharin, 24, ketika dihubungi Kosmo! Online memberitahu, dia berasa sangat bersyukur dan berbangga dengan pencalonan tersebut selain menganggap perkara itu adalah pencapaian terbesarnya dalam karier seni hiburan.
“Alhamdulillah. Saya sebenarnya tak sangka dan tak percaya tercalon dalam MTV EMA 2021 ini. Saya anggap pencalonan ini merupakan antara pencapaian besar buat saya sebagai penghibur,” ujarnya.
Disoal tentang harapannya untuk memenangi anugerah sebagai ‘penghibur terbaik Asia Tenggara’ itu, pelantun lagu Sumpah itu tidak meletakkan sebarang sasaran tinggi, namun mengakui teringin jika rezeki memihak kepadanya.
“Pemenang dipilih secara undian. Saya pun masih belum menguar-uarkan secara meluas kepada kelab-kelab peminat saya untuk jalankan Gerakan mengundi sebab sibuk dengan kerja.

“Tapi Insha-Allah, kalau ada rezeki, adalah,” ujarnya.
Melihat pada calon-calon yang turut bertanding dalam kategori yang sama, Naim berkata dia telah pun ‘mengintai’ bakat penyanyi-penyanyi dari negara Asia Tenggara ini dan mengakui mereka semua sangat hebat.
Selain Naim, kategori sama turut menyenaraikan nama beberapa bintang iaitu SB19 dari Filipina, Ink Waruntorn (Thailand), JJ Lin (Singapura), K-ICM (Vietnam) dan Lyodra (Indonesia).
Selain itu, acara itu turut menampilkan pencalonan lain melibatkan bintang-bintang bertaraf dunia seperti Ed Sheeran, Justin Bieber dan Lady Gaga. MTV EMA 2021 bakal diadakan pada 14 November 2021 di Hungary. – K! ONLINE


Residensi mewah jadi stor simpan dadah terbongkar
22 Oktober 2021, 5:04 pm
KUALA LUMPUR – Modus operandi sebuah sindiket pengedaran dadah menjadikan residensi mewah sebagai stor penyimpanan dadah terbongkar dengan penahanan seorang lelaki tempatan, di Jalan Bukit Palma 2, Kajang, dekat sini Selasa lalu.
Timbalan Ketua Polis Kuala Lumpur, Datuk Yong Lei Choo berkata, berdasarkan hasil risikan, pasukan daripada Jabatan Siasatan Jenayah Narkotik (JSJN) memberkas lelaki berusia 31 tahun itu menerusi serbuan pada pukul 1.30 petang.
“Pemeriksaan dalam beg galas dibawa suspek menjumpai bungkusan plastik bertulis teh cina yang didalamnya mengandungi dadah jenis Methamphetamine seberat 1.05 kilogram (kg) dianggarkan bernilai RM36,000.
“Hasil soal siasat ke atas suspek, polis kemudiannya membuat serbuan di sebuah unit lain di residensi sama dan menjumpai dadah jenis Methamphetamine dan Heroin di salah sebuah bilik seberat 11.17 yang dianggarkan bernilai RM219,600,” ujarnya dalam sidang akhbar di Ibu Pejabat Polis Kontinjen (IPK), dekat sini hari ini.
Menurutnya, susulan penemuan itu polis sekali lagi menyerbu sebuah residensi mewah di Taman Teknologi Mint, Bangi, Selangor dan sebuah rumah teres dua tingkat di Jalan Taming Jaya Balakong, Seri Kembangan pada hari yang sama.
Jelas beliau, keseluruhan dadah yang dirampas dianggarkan bernilai RM1.17 juta dan keseluruhan nilai rampasan termasuk sitaan berjumlah RM1.23 juta.

“Hasil siasatan polis mendapati sindiket berkenaan menyewa beberapa premis kediaman mewah sebagai tempat penyimpanan dadah dan baru disewa selama dua bulan dengan kadar bayaran antara RM1,200 hingga RM1,800 sebulan,” ujarnya.
Jelasnya, hasil ujian saringan air kencing terhadap suspek mendapati positif dadah jenis tetrahydrocannabinol (THC) dan suspek direman selama tujuh hari bermula Rabu lalu hingga Selasa depan. – K! ONLINE


Bapa maut anak cedera, van bertembung pacuan empat roda
Oleh IVAN AMIRUL

22 Oktober 2021, 4:27 pm
PAPAR – Seorang lelaki maut selepas van dipandunya bertembung dengan kenderaan pacuan empat roda dalam kejadian di Kampung Safoda, Jalan Papar, di sini, semalam.
Dalam kejadian pukul 10.30 malam itu, mangsa, pemandu van, Faizal Lorong, 49, disahkan meninggal dunia dipercayai akibat kecederaan parah manakala dua lagi mangsa iaitu anak lelaki pemandu van berumur 15 tahun dan pemandu Toyota Hilux yang identitinya belum diperolehi dilaporkan hanya mengalami cedera ringan.
Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada pukul 10.43 malam.
“Ekoran laporan itu, sepasukan 10 anggota dan pegawai bersama jentera serta van Unit Bantuan Perkhidmatan Kecemasan (ERMS) dari Balai Bomba dan Penyelamat (BBP) Papar dikerah ke lokasi kejadian.
“Sebaik tiba di lokasi kejadian, anggota bertugas mendapati pemandu van Nissan Vanette tersepit di tempat duduk pemandu dan operasi mengeluarkan mangsa terus dijalankan namun, mangsa disahkan meninggal dunia oleh pasukan paramedik yang turut hadir di lokasi kejadian sejurus berjaya dikeluarkan,” katanya menerusi kenyataan akhbar hari ini.
Mengulas lanjut, Jurucakap PGO JBPM Sabah, mayat mangsa diserahkan kepada pihak polis untuk tindakan lanjut manakala dua lagi mangsa diberikan rawatan oleh pasukan EMRS.

“Semua mangsa yang terselamat dihantar ke Hospital Papar dan Hospital Queen Elizabeth II untuk rawatan lanjut dan operasi tamat pada pukul 11.17 malam,” katanya. – K! ONLINE


Sesiapa sahaja boleh beri sumbangan pada polis
Oleh ZAKI SALLEH

22 Oktober 2021, 4:55 pm
IPOH – Tiada halangan bagi mana-mana pihak atau pertubuhan yang dibenarkan untuk memberi sumbangan pada polis di negeri ini terutamanya dalam membantu penugasan warga pasukan itu dalam tugasan seharian.
Ini kerana pasukan itu bersikap terbuka selain mengambil kira ia sebagai tanda sokongan daripada masyarakat.
Ketua Polis negeri, Datuk Mior Faridalathrash Wahid berkata, semua pihak boleh tampil untuk memberikan sumbangan apatah lagi jika ianya boleh digunakan semasa penugasan.
“Sesiapa sahaja boleh beri sumbangan, pihak polis pula bersikap terbuka dan tidak menetapkan siapa siapa yang hendak memberi sumbangan.
“Yang penting ialah mereka berniat baik, justeru kita mengalu-alukan sesiapa atau mana-mana pihak yang hendak memberi sumbangan apatah lagi jika boleh digunakan menghadapi tugas harian,” ujarnya.
Beliau berkata demikian kepada pemberita di sini semasa diminta mengulas berita tular dalam beberapa laman portal berhubung bantuan 5,000 pelindung muka yang disumbangkan oleh pertubuhan Freemasons kepada polis Perak pada 15 Oktober lalu.

Sumbangan itu disampaikan Persatuan Kebajikan Bintang Utara yang mewakili pertubuhan Freemasons daripada negeri-negeri Utara Semenanjung Malaysia.
Selepas Perak, pertubuhan itu bercadang untuk melakukan sumbangan sama pada pasukan polis di Pulau Pinang dan Kedah. – K! ONLINE


Ahmad Zahid ikut arahan PM
Oleh NORHAYATI YAHAYA

22 Oktober 2021, 3:35 pm
SHAH ALAM – Mahkamah Tinggi hari ini diberitahu bahawa arahan agar lanjutan kontrak Syarikat Ultra Kirana Sdn. Bhd (UKSB) sebagai pengendali Perkhidmatan One Stop Centre (OSC) di China dan Sistem Visa Luar Negara (VLN) adalah arahan daripada Perdana Menteri ketika itu.
Saksi pendakwaan keempat, Datuk Suriani Ahmad berkata, ia berdasarkan minit yang ditulis pada surat ID 25 daripada Perdana Menteri kepada Datuk Seri Dr. Ahmad Zahid Hamidi yang ketika itu memegang jawatan sebagai Menteri Dalam Negeri merangkap Timbalan Perdana Menteri.
Suriani Ahmad
Kata Suriani yang merupakan bekas bekas Timbalan Ketua Setiausaha (Dasar dan Kawalan) di Kementerian Dalam Negeri (KDN), minit pada ID 25 iaitu surat bertajuk Kemajuan dan Pencapaian Syarikat Ultra Kirana Sdn. Bhd. (UKSB) Sebagai Pembekal Solusi Sistem Pemprosesan Permohonan Visa Malaysia Global Yang Inovatif dan Berkesan Semenjak 2010 daripada Perdana Menteri ketika itu, Datuk Seri Najib Tun Razak pada 23 Mei 2010.
Tambahnya, terdapat tiga minit mesyuarat yang masing-masing 23 Mei 2013, 20 Januari 2014 dan 27 Oktober 2015 menunjukkan arahan daripada Perdana Menteri.
“Minit tersebut masing-masing berbunyi YB (Yang Berhormat) DS (Datuk Seri) Zahid, projek ini perlu diteruskan, arahan PM, sila bantu dalam hal ini, kontrak ini perlu diselesaikan dan YAB (Yang Amat Berhormat) DS Zahid, syarikat ini sudah dianugerah kontrak eVisa, sla teruskan pelaksanaan kontrak,” katanya pada pemeriksaan balas Peguam Hamidi Mohd. Noh.
Suriani yang kini bertugas sebagai KSU Kementerian Pembangunan Usahawan dan Koperasi bagaimanapun mengakui tidak mengenali tulisan siapa namun berkongsi perkataan yang ditulis pada minit terbabit.

Beliau turut bersetuju cadangan pihak pembelaan apabila menyatakan Ahmad Zahid juga mengikut arahan sepertimana dirinya sebagai penjawat awam yang perlu menurut arahan pihak atasan.
Ahmad Zahid sebelum ini didakwa atas 33 pertuduhan menerima suapan berjumlah SGD13.56 juta sebagai dorongan untuk dirinya sebagai Menteri Dalam Negeri melanjutkan kontrak sebuah syarikat sebagai pengendali Perkhidmatan One Stop Centre (OSC) di China dan Sistem VLN.
Dia juga didakwa mendapat untuk dirinya suatu benda berharga iaitu wang tunai SGD1,150,000, RM3,000,000, EURO15,000 dan USD15,000 tanpa balasan daripada syarikat sama yang mempunyai hubungan dengan kerja rasminya.
Dalam pada itu, saksi pendakwaan kelima, Timbalan Setiausaha Bahagian (Perlembagaan), Seksyen Hal Ehwal Perlembagaan dan Parlimen, Sheeba Kunhimon, 48 berkata, gaji dan elaun Presiden UMNO ketika memegang jawatan Timbalan Perdana Menteri antara 2016 sehingga Mei 2018 ialah RM44,383.15 sebulan.
Ujarnya, gred gaji Ahmad Zahid adalah sebanyak RM18,168.15 manakala elaunnya ialah RM26,215 sebulan yang diterima sejak 26 Julai 2018 sehingga 9 Mei 2018.
“Tarikh lantikan Datuk Seri Zahid sebagai anggota pentadbiran kerajaan adalah seperti berikut iaitu 27 Mac 2004 sebagai Timbalan Menteri Pelancongan, Timbalan Menteri Penerangan (17 Februari 2006), Menteri di Jabatan Perdana Menteri (19 Mac 2008), Menteri Pertahanan (10 April 2009), Menteri Dalam Negeri (16 Mei 2013 sehingga 9 Mei 2018) dan TPM merangkap Menteri Dalam Negeri (29 Julai 2015 sehingga 9 Mei 2018).
“Gred gaji mengikut Akta Ahli Parlimen seperti berikut iaitu antara 2004 hingga 2008 sebanyak RM10,847.65 sebagai Timbalan Menteri Persekutuan, Menteri Persekutuan antara 2008 sehingga 2015 (RM14,907.20) dan TPM antara 2015 hingga 2018 (RM18,168.15),” jelasnya. -K! ONLINE


Wanita warga emas ‘sesat’ selepas merangkak mencari tandas
Oleh HARIS FADILAH AHMAD

22 Oktober 2021, 3:09 pm
JERANTUT – Seorang wanita warga emas yang ‘tersesat’ ketika mencari tandas di belakang rumahnya bernasib baik selepas ditemukan Wanita UMNO Jerantut yang kebetulan datang ke rumahnya di Kampung Kuala Sat di sini, semalam.
Dalam kejadian kira-kira pukul 9 pagi itu Siti Asmah Dollah,82, yang mengalami masalah saraf, penglihatan dan juga kurang ingatan keluar dari rumah untuk ke tandas yang berada di luar rumah.
Bagaimanapun wanita yang tinggal bersama suaminya yang berumur 82 tahun itu tidak kembali semula ke rumah ketika kumpulan wanita UMNO berkenaan datang dalam program ziarah kasih di rumah tersebut.
Sebahagian ahli Wanita UMNO mengusung Siti Asmah Dollah ke rumahnya selepas ditemui dalam keadaan kepenatan di luar rumah di Kampung Kuala Sat di Jerantut hari ini.
Ketua Wanita UMNO Pahang, Datuk Siti Hajar Mubin berkata, selepas dimaklumkan wanita warga emas berkenaan keluar rumah seorang diri, dia bersama 14 ahli Wanita UMNO bergegas mencari di kawasan sekitar sebelum menemukan wanita berkenaan berhampiran kawasan hutan kira-kira tujuh meter dari rumah berkenaan.
“Dalam masa lima minit mencari kami menemui wanita berkenaan yang sedang merangkak dan berada dalam keadaan kepenatan.
“Kami segera mengusungnya ke dalam rumah dan bersyukur dia tidak mengalami apa-apa kecederaan dan cuma penat kerana berjalan dan merangkak agak jauh,” katanya di sini, hari ini.

Menurut Siti Hajar berdasarkan maklumat yang diterimanya wanita warga emas berkenaan telah lama menderita penyakit saraf dan hanya mampu merangkak untuk bergerak termasuk ke tandas yang terletak kira-kira lima meter di luar rumah.
Beliau memberitahu, segala makan minum serta kebajikan wanita berkenaan diuruskan oleh suaminya yang sebaya dengannya.
Dalam pada itu, Siti Hajar berkata, Wanita UMNO negeri akan menyumbangkan sebuah kerusi roda kepada warga emas berkenaan bagi memudahkan dia bergerak di dalam dan luar rumah dengan bantuan suaminya.
“Hari ini menerusi program ziarah kasih saya bersama rakan Wanita UMNO menyumbangkan barang makanan dan sedikit wang tunai untuk meringankan beban perbelanjaan pasangan warga emas ini,” ujarnya. – K! ONLINE


KSM lancar Pelan Tindakan Nasional Buruh Paksa bulan depan
Oleh MOHD. HUSNI MOHD. NOOR

22 Oktober 2021, 3:21 pm
PUTRAJAYA – Kementerian Sumber Manusia (KSM) akan melancarkan Pelan Tindakan Nasional Buruh Paksa pada November ini bagi mengatasi isu berkaitan buruh paksa di negara ini.
Menterinya, Datuk Seri M. Saravanan berkata, pelan ini mengandungi empat matlamat strategik iaitu aspek kesedaran, penguatkuasaan, migrasi buruh dan akses kepada remedi dan perlindungan untuk mangsa.
Beliau berkata, kerjasama daripada pelbagai pihak penting terutama bagi menyebarkan maklumat sekali gus meningkatkan kesedaran awam mengenai isu buruh paksa.
“Isu buruh paksa ini memberikan imej yang buruk terhadap sektor pembuatan sarung tangan getah negara, di mana Malaysia adalah pengeksport utama yang menguasai 60 peratus pasaran global.
“Sektor ini juga menyumbang 51.1 peratus daripada keseluruhan jumlah eksport negara,” katanya menerusi satu kenyataan hari ini.
Saravanan berkata, beliau menyeru semua pihak dapat bersama-sama dengan kerajaan memastikan negara dapat menangani dan seterusnya membendung gejala buruh paksa dalam negara.

Menurutnya, beliau memandang serius isu sekatan import oleh Jabatan Kastam dan Perlindungan Sempadan Amerika Syarikat (US CBP) terhadap produk berasaskan getah keluaran anak syarikat Supermax Corporation Bhd.
Ujarnya, sekatan itu dikenakan berdasarkan kepada siasatan US CBP yang mendapati bahawa syarikat tersebut mempunyai 10 indikator buruh paksa dalam operasi pembuatan mereka.
“Isu buruh paksa dalam sektor pembuatan sarung tangan getah mula dikaitkan dengan syarikat tempatan bermula pada bulan September 2019. Sehingga kini, tiga syarikat tempatan telah dikenakan sekatan, namun telah ditarik balik pada bulan Mac dan September tahun lalu.
“Saya dan Kementerian Sumber Manusia akan memberikan tumpuan terhadap perkara ini,” katanya. – K! ONLINE


Kes lepasi 6,000
Oleh SITI A'ISYAH SUKAIMI

22 Oktober 2021, 2:47 pm
PUTRAJAYA – Kes harian masih melepasi 6,000 dengan 6,630 kes dilaporkan, menjadikan jumlah kes positif Covid-19 mencecah 2,420,222 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow https://covidnow.moh.gov.my.
“Data setiap hari bagi laman CovidNow adalah dikemas kini sekali gus selepas tengah malam,” katanya pada hantaran Facebook di sini hari ini. -K!ONLINE


Kereta nyaris rempuh batu besar tergolek dari bukit
Oleh NOOR HASLIZA NUSI

22 Oktober 2021, 3:18 pm
GEORGE TOWN – Pengguna jalan raya dari arah Jalan Tun Sardon ke Jalan Paya Terubong di sini nyaris merempuh batu besar yang tergolek dari atas bukit dan menghalang laluan hari ini.
Kejadian kira-kira pukul 2 petang itu bagaimanapun dilaporkan tidak melibatkan sebarang kecederaan mahupun kemalangan jiwa.
Seorang pengguna jalan raya yang hanya mahu dikenali sebagai Fauzan, 36, berkata, dia terkejut sebaik mendapati satu objek besar terjatuh dari atas bukit ketika melalui kawasan itu.
“Kejadian berlaku terlalu pantas dan mujur saya sempat memberhentikan kereta kurang beberapa meter sebelum menghampirinya, mujur juga tiada kenderaan lain yang berada berhampiran lokasi kejadian tadi.
“Saiz batu agak besar dan lebarnya penuh satu laluan menghala ke Jalan Paya Terubong,” ujarnya di sini sebentar tadi.
Ketika ini, kerja-kerja mengalihkan batu sedang djalankan oleh pihak berkuasa menggunakan jentolak dan kesesakan jalan raya turut dilaporkan berlaku di kedua-dua arah. – K! ONLINE


Pengusaha kilang proses makanan didakwa guna logo halal tanpa perakuan
Oleh ASLIZA MUSA

22 Oktober 2021, 3:13 pm
KUALA KANGSAR – Seorang wanita warga emas yang juga pemilik sebuah syarikat pemprosesan makanan didakwa di Mahkamah Sesyen di sini atas tuduhan menggunakan logo halal tanpa perakuan pada Jun lalu.
Teoh Sue Guat, 71, bagaimanapun mengaku tidak bersalah selepas pertuduhan dibacakan dalam bahasa Mandarin di hadapan Hakim Rohaida Ishak.
Dia didakwa menggunakan logo halal tanpa mendapat perakuan daripada Jabatan Agama Islam Perak (Jaipk) pada 26 bungkus kuetiaw goreng 500 gram (g) dan 11 bungkus mee tiaw 500g jenama cap Angsana.
Wanita itu dituduh melakukan perbuatan tersebut di Angsana Kangsar, Kawasan Perindustrian Kuala Kangsar, Kuala Kangsar pada pukul 11 pagi 22 Jun 2021.
Pendakwaan dikemukakan mengikut Perintah 4(1) Perintah Perihal Dagangan (Perakuan dan Penandaan Halal) 2011 yang boleh dihukum di bawah Perintah 8(a) perintah yang sama.
Jika sabit kesalahan denda maksimum RM100,000, penjara sehingga tiga tahun atau kedua-duanya sekali boleh dikenakan.

Timbalan Pendakwa Raya dari Kementerian Perdagangan Dalam Negeri dan Hal Ehwal Pengguna (KPDNHEP), Mohd. Azrul Faidz Abdul Razak tidak menawarkan sebarang jaminan terhadap tertuduh yang tidak diwakili peguam.
Mahkamah menetapkan 23 November ini sebagai tarikh sebutan semula kes dan lantikan peguam.


Pakai semula pelitup muka selepas makan – KJ
Oleh MOHD RASDAN AHMAD

22 Oktober 2021, 2:53 pm
PETALING JAYA – Menteri Kesihatan, Khairy Jamaluddin Abu bakar mengingatkan agar orang ramai mengenakan semula pelitup muka setelah selesai makan di restoran.
Jelas Khairy Jamaluddin, di Twitternya sebentar tadi, pihak Kementerian Kesihatan (KKM) Putrajaya mendapati keadaan tersebut banyak berlaku ketika ini selepas kebenaran dine in dibenarkan.
CIapan Khairy Jamaluddin sebentar tadi.
“Peringatan mesra: ketika anda dine in, tolong pakai semula pelitup muka selepas anda selasai makan.
“@KKMPutrajaya dapati terlalu banyak contoh orang ramai buka pelitup muka mereka ketika bercakap.
“Bila dah habis makan dan mahu sembang pasca makan, pakai semula pelitup muka. #ReopeningSafely,” ciapnya hari ini. – K! ONLINE


Masih ada lagi yang berfikiran kolot
Oleh NABIL AIMAN NOR AZWAN

22 Oktober 2021, 4:13 pm
PETALING JAYA – Baru-baru ini penerjun negara, Datuk Pandelela Rinong Pamg telah mendedahkan tentang gangguan seksual yang pernah dilaluinya semasa berada di kem terjun negara.
Apa yang lebih mengejutkan orang ramai tentang pendedahan ini ialah dia terpaksa mendiamkan diri selama tujuh tahun kerana suspek mempunyai ‘backup'(dilindungi) besar dan dipercayai merupakan ketua jurulatih mereka sendiri.
Menerusi perkongsian oleh @arifeddy12 di Twitter miliknya semalam, dia telah berkongsi tangkap layar komen-komen orang ramai mengenai isu yang sedang hangat diperkatakan oleh orang ramai ini.
Berdasarkan perkongsian di Twitter tersebut, segelintir pengguna media sosial telah mempersendakan dan ada juga yang membuat lawak tentang isu yang sedang dipandang serius oleh masyarakat.
Tinjaun Kosmo! di ruangan komen juga mendapati ada pengguna media sosial yang masih tidak memandang serius dan membuat jenaka akan isu sensitif seperti gangguan seksual ini.
Salah seorang pengguna di Facebook berkata, sesiapa sahaja yang setiap hari melihat atlet berpakaian renang pasti akan bernafsu dan tidak boleh hanya menyalahkan suspek sahaja.

“Maaf cakap bukan nak ‘backup’ (dilindungi) jurulatih itu, tapi sebagai manusia biasa kalau setiap hari tengok orang pakai baju macam itu memang syahwat bergelora,” ujarnya.
Sementara itu salah satu pengguna pula berkata, dia berasa hairan kenapa orang ramai harus mempertikaikan pemakaian atlit penerjun negara sedangkan itu memang merupakan pakaian rasmi sukan tersebut.
“Saya baru lihat satu artikel berkenaan Datuk Pandalela Rinong yang mendedahkan tentang bekas jurulatih membuat lawak lucah tentang rogol, saya baca komen dan berasa sangat jijik dengan segelintir lelaki yang berpikiran kotor.
“Ada juga yang masih menyalahkan ‘pakaian’, sedangkan itu merupakan pakaian rasmi bagi setiap atlit untuk sukan itu. Saya tak pernah pula tengok sukan itu pakai jubah terjun masuk ke dalam air,” jelasnya.
Terdahulu pada tahun 2017 kem terjun negara pernah terpalit dengan satu kontroversi mengenai kes gangguan seksual – K! ONLINE


Warga Indonesia maut bergaduh dengan rakan
Oleh ABDUL RASHID ABDUL RAHMAN

22 Oktober 2021, 2:56 pm
KUANTAN – Seorang warga Indonesia maut ditikam rakan senegaranya selepas mereka bergaduh di rumah kongsi sebuah kilang papan di Jalan Gambang di sini semalam.
Ketua Polis Daerah Kuantan, Asisten Komisioner Wan Mohd. Zahari Wan Busu berkata, dalam kejadian kira-kira pukul 6 petang itu mangsa Ahmad Abdul Rahman,21, ditikam di bahagian dada dengan sebilah pisau.
“Mangsa yang meninggal dunia di tempat kejadian dibawa ke Hospital Tengku Ampuan Afzan (HTAA) Kuantan untuk bedah siasat.
“Susulan itu juga suspek yang berumur 33 tahun ditahan dan polis merampas sebilah pisau untuk siasatan lanjut,”katanya di sini, hari ini.
Menurut Wan Mohd. Zahari suspek ditahan reman sehingga 28 Oktober depan dan kes tersebut disiasat mengikut Seksyen 302 Kanun Keseksaan.
Katanya, ujian saringan air kencing dilakukan terhadap suspek dan berdasarkan maklumat awal suspek dikatakan mengalami halusinasi. – K! ONLINE


Tempoh reman bomoh Ayah Su disambung lima hari
Oleh MUHAMMAD AYMAN GHAFFA

22 Oktober 2021, 4:09 pm
KOTA BHARU – Tempoh reman terhadap seorang bomoh yang dikenali sebagai Ayah Su yang dipercayai merogol bakal pengantin di rumahnya di Kampung Tendong, Pasir Mas minggu lalu disambung lima hari.
Perintah reman bermula hari ini hingga Selasa depan terhadap lelaki berusia 67 tahun itu dikeluarkan oleh Majistret Mahkamah Kota Bharu, Muhammad Fitri Mokhtar.
Ketua Jabatan Siasatan Jenayah Kelantan, Asisten Komisioner Wan Khairuddin Wan Idris berkata, lanjutan tahanan reman itu dikeluarkan bagi membolehkan polis melengkapkan kertas siasatan berhubung kes tersebut.
Katanya, kes disiasat mengikut Seksyen 376 Kanun Keseksaan kerana merogol.
Akhbar Kosmo! sebelum ini melaporkan, Hasrat seorang bakal pengantin perempuan untuk membuat rawatan gangguan makhluk halus berakhir mimpi ngeri apabila dia menjadi mangsa rogol seorang bomoh di sebuah rumah di Kampung Tendong di sini pada Khamis minggu lalu.
Kejadian malang yang menimpa mangsa berusia 23 tahun itu berlaku ketika dia bersama ibu dan bakal suaminya datang ke sebuah rumah milik seorang pengamal perubatan tradisional dikenali sebagai Ayah Su kira-kira pukul 3 petang.

Mangsa dikatakan ingin mendapatkan rawatan daripada lelaki yang mengaku sebagai bomoh itu selepas sering mengalami mimpi yang menakutkan dipercayai akibat gangguan makhluk halus.
Semasa mangsa berada di dalam bilik itu secara berseorangan, suspek dipercayai telah merogol mangsa dengan alasan ia merupakan salah satu kaedah rawatan untuk menghalau daripada gangguan makhluk halus. – K! ONLINE


8 negeri dijangka ribut petir, hujan lebat malam ini
23 Oktober 2021, 7:45 pm
PETALING JAYA – Amaran ribut petir dan hujan lebat diramal akan melanda beberapa kawasan di lapan buah negeri sehingga pukul 10 malam ini.
Jabatan Meteorologi Malaysia (MetMalaysia) menerusi satu kenyataan di Facebooknya berkata, cuaca tidak menentu itu akan melanda seluruh Perlis.
“Bagi kawasan di negeri Kedah pula, keadaan hujan lebat serta ribut petir dijangka akan berlaku di Kubang Pasu, Kota Setar, Pokok Sena, Padang Terap, Yan, Pendang, Kuala Muda, Sik, Baling, Kulim dan Bandar Baharu, manakala di Pahang melibatkan kawasan Lipis, Jerantut, Temerloh, Maran, Kuantan, Bera, Pekan dan Rompin.
“Di Perak, antara kawasan yang terjejas ialah di Larut, Matang Dan Selama, Hulu Perak, Kuala Kangsar, Kinta, Perak Tengah dan Kampar, manakala di Kelantan di Jeli serta Gua Musang,” katanya hari ini.
Dalam pada itu, hujan lebat dan ribut petir diramal berlaku di Johor bagi kawasan Tangkak, Segamat, Muar, Batu Pahat, Kluang, Mersing dan Pontian.
“Cuaca tidak menentu itu juga turut melanda negeri Sarawak melibatkan kawasan Samarahan, Sri Aman, Sarikei, Sibu, Kapit, Bintulu (Tatau), manakala di Sabah pula bagi kawasan Pantai Barat (Papar, Putatan, Penampang dan Kota Kinabalu),” ujarnya. – K! ONLINE.


Chelsea berkenduri gol di Stamford Bridge
Oleh KOSMO!

23 Oktober 2021, 9:38 pm
LONDON – Biarpun beraksi tanpa penyerang utama, Romelu Lukaku, namun ia tidak menghalang Chelsea untuk berpesta gol membelasah Norwich City 7-0 pada aksi Liga Perdana Inggeris (EPL) di Stadium Stamford Bridge sebentar tadi.
Kemenangan itu melebarkan penguasaan The Blues di persada liga sekali gus membuktikan status mereka sebagai pencabar utama dalam perebutan  kejuaraan EPL musim ini.
Skuad bimbingan Thomas Tuchel itu bermula garang apabila membuka tirai jaringan seawal minit kelapan menerusi Mason Mount sebelum Callum Hudson-Odoi menggandakan kedudukan berselang 10 minit kemudian.
Juara Eropah itu memastikan kedudukan selesa 3-0 sebelum tamat babak pertama menerusi gerakan cantik yang disudahkan Reece James pada minit ke-42.
Bersambung separuh masa kedua, Chelsea terus menguasai permainan dengan jaringan keempat melalui Ben Chilwell (m-57) sebelum pemain pertahanan Norwich, Max Aarons menjaringkan gol sendiri pada minit ke-62.
Malang terus menimpa Norwich apabila terpaksa beraksi dengan 10 pemain selepas Ben Gibson diarahkan keluar padang kerana mengutip kad kuning kedua pada minit ke-65.

Mount membuktikan kelas tersendiri apabila menambah dua lagi gol pada minit ke-85 dan 91 untuk merakam hatriknya dalam perlawanan itu sekali gus memastikan Chelsea menamatkan aksi dengan keputusan 7-0. – K! ONLINE


Bunyi petir sambar pokok macam ‘bom’
23 Oktober 2021, 10:27 pm
PETALING JAYA – Satu video berdurasi 45 saat tular di media sosial menyaksikan satu kejadian petir yang menyambar pokok dengan dentuman yang kuat seakan bunyi letupan ‘bom’ dalam satu kejadian di sebuah lebuh raya.
Menerusi satu hantaran di laman TikTok @kejutartora memaparkan kejadian kilat menyambar sebatang pokok dengan bunyi dentuman yang kuat mengakibatkan percikan api sempat dirakam oleh dashcam pemandu yang melalui lebuh raya yang tidak dapat dipastikan itu.
Rata-rata orang ramai menyatakan kesyukuran tiada kemalangan jiwa dilaporkan susulan kejadian tersebut yang difahamkan berlaku pada 18 Oktober lalu.
“Panjang umur penunggang motor itu, lewat sediki sahaja,” tulis Azizi9169
“‘Respect’ pemilik motor itu, boleh kawal keadaan, bunyi petir kuat, naik motor pakai helmet tidak setara kereta,” kata Shah Studio H07.
“Saya pernah jugak (mengalami) ‘experience’ (pengalaman) petir sambar buaian adik, mujur adik tiada dalam buaian itu. Namun bekas petir itu masih ada sampai sekarang,” kata Yellow Teletubbies. – K! ONLINE


Wanita lahirkan bayi seberat 6.3 kg selepas 19 kali gugur
Oleh KOSMO!

23 Oktober 2021, 8:30 pm
PHOENIX, ARIZONA – Seorang ibu dari Amerika Syarikat yang pernah mengalami keguguran sebanyak 19 kali selamat melahirkan seorang bayi seberat 6.3 kilogram (kg), lapor laman berita Suara.com semalam.
Bayi yang dilahirkan dua minggu lebih awal berbanding tarikh jangkaan itu turut memiliki ketinggian sepanjang 60.3 sentimeter.
Saiz bayi yang diberi nama Finley itu amat besar sehingga mengejutkan wanita tersebut dan suaminya.
“Saya tidak pernah melihat bayi sebesar itu,” kata wanita berkenaan, Cary Patonai.
Kelahiran bayi yang besar lazimnya dikaitkan dengan ibu yang mengalami obesiti atau peningkatan berat badan berlebihan ketika hamil.
Menurut doktor, bayi yang besar juga lebih berisiko menghidap obesiti atau gangguan metabolisme.

Namun, Finley lahir dalam keadaan sihat dan menurut doktor, sazinya itu mungkin berpunca daripada keturunan.
Biarpun baru berusia dua minggu, Finley kini memakai pakaian bayi berusia enam hingga lapan bulan malah meminum susu dua kali ganda lebih banyak berbanding bayi lain seusianya. – AGENSI


PM lancar Yayasan Keluarga Malaysia
Oleh LUQMAN RIDHWAN MOHAMED NOR

23 Oktober 2021, 9:24 pm
KUCHING – Kerajaan melancarkan Yayasan Keluarga Malaysia sebagai institusi yang membantu anak-anak Keluarga Malaysia yang kematian ibu bapa akibat Covid-19 dalam memperoleh sokongan terutamanya dalam aspek pendidikan sehingga mereka berusia 18 tahun.
Perdana Menteri, Datuk Seri Ismail Sabri Yaakob berkata, Yayasan Keluarga Malaysia merupakan manifestasi kasih sayang seluruh Keluarga Malaysia yang dizahirkan bersama untuk anak-anak yang terkesan akibat pandemik Covid-19.
Beliau memberitahu, seramai 5,173 anak Keluarga Malaysia yang kehilangan ibu bapa sekali gus menjadi yatim dan yatim piatu sepanjang pandemik itu.
Antaranya, adalah mengenai kisah 13 anak yang masih kecil usianya daripada dua buah keluarga, hilang tempat bergantung dan berpaut kasih.
“Adik Nazurah Nabilah Benyajeed berusia 19 tahun yang terpaksa menjaga tujuh adiknya, manakala adik Hadrami Hasil menjadi kepala keluarga pada usia 11 tahun untuk meneruskan kelangsungan hidup bersama empat adiknya. Ironinya, adik bongsu Hadrami baru berusia 3 tahun.
“Anak-anak ini adalah antara 5,173 anak Keluarga Malaysia yang menjadi yatim dan yatim piatu kerana wabak Covid-19. Bayangkan, betapa besarnya tanggungjawab yang digalas mereka.

“Yang hilang bukan sahaja ibu bapa, bahkan waktu-waktu bahagia, membesar sebagai kanak-kanak biasa,” katanya ketika berucap merasmikan Keluarga Malaysia di Pusat Konvensyen Borneo di sini malam ini.
Turut hadir Ketua Menteri Sarawak, Datuk Patinggi Abang Johari Tun Openg dan Menteri Komunikasi dan Multimedia, Tan Sri Annuar Musa.
Pada masa sama, Ismail Sabri berkata, yayasan itu akan melebar sayap perlindungannya kepada anak-anak Keluarga Malaysia yang lain dan turut memerlukan sokongan seumpamanya.
“Saya menyeru seluruh Keluarga Malaysia, bersama membantu generasi ini. Harapan saya, dengan adanya Yayasan Keluarga Malaysia, tidak ada lagi anak Keluarga Malaysia yang terpaksa melalui penderitaan bersendirian,” jelas beliau. – K! ONLINE.


Wanita disuruh tinggalkan teman lelaki kerana terlalu gemuk
Oleh KOSMO!

23 Oktober 2021, 9:00 pm
LONDON – Seorang wanita yang menjalin hubungan cinta dengan seorang lelaki yang ‘bijak dan baik’ dinasihatkan orang ramai untuk meninggalkan lelaki tersebut kerana memiliki berat badan yang berlebihan, lapor portal berita MailOnline semalam.
Wanita tersebut mengakui bahawa saiz badan teman lelakinya yang terlalu besar telah menjejaskan hubungan intim mereka.
Pendedahan itu dibuat menerusi sebuah laman perbincangan, Mumsnet dengan memberitahu bahawa dia mengimpikan untuk menjadi seorang ibu.
Bagaimanapun, berat badan teman lelakinya yang berlebihan membuatkan mereka sukar untuk melakukan hubungan intim.
“Saya menganggap teman lelaki sebagai seorang yang sangat kacak dan langsung tidak menghina saiz badannya kerana saya juga pernah berdepan masalah berat badan,” kata wanita itu.
Orang ramai kemudiannya memberikan pendapat dengan ada yang menyuruh wanita tersebut meninggalkan teman lelakinya memandangkan dia mengimpikan untuk menjadi seorang ibu.

Bagaimanapun, ada juga dalam kalangan pengguna yang menyatakan bahawa berat badan tidak seharusnya menjadi penghalang dalam hubungan mereka.
Beberapa individu menasihati wanita yang sedang dalam dilema itu untuk memberi masa terhadap hubungan mereka dengan menyatakan bahawa masalah berat badan bukanlah sesuatu yang berkekalan. – AGENSI


Quartararo cemas, Ducati tempah petak hadapan di Misano
Oleh KOSMO!

23 Oktober 2021, 9:29 pm
MISANO – Tugas pelumba Monster Energy Yamaha, Fabio Quartararo untuk muncul juara dunia lebih awal ketika bersaing pada Grand Prix (GP) Emilia Romagna tampak sukar selepas memulakan saingan di petak ke-15.
Pada sesi kelayakan itu, Quartararo dilihat bergelut untuk merekodkan catatan terbaiknya selepas terganggu dengan insiden kemalangan pada sesi kelayakan pertama (Q1) sekali gus terlepas untuk mara kelayakan kedua.
Oleh itu, situasi perebutan gelaran dunia ketika ini dilihat semakin tenggang selepas pelumba Ducati, Francesco Bagnaia yang turut mengintai takhta itu berjaya merekodkan masa terpantas, sekali gus memulakan saingan di petak hadapan buat kali keempat berturut-turut musim ini.
Ketika ini, Quartararo mempunyai kelebihan 52 mata berbanding Bagnaia yang menduduki tempat kedua sekali gus menuntut pelumba Yamaha itu untuk bekerja lebih keras pada perlumbaan esok sekiranya mahu menjulang gelaran dunia dalam baki dua pusingan perlumbaan musim ini.
“Saya sangat gembira kerana pada sebelah pagi kami bergelut untuk mendapatkan rentak terbaik. Pada sesi kelayakan saya berjaya menemukan tunggangan terbaik saya dan hari ini kami berada di petak hadapan,” kata Bagnaia sebentar tadi.
Lebih menarik, rakan sepasukan Bagnaia, Jack Miller turut cemerlang apabila merekodkan masa kedua terpantas pada sesi kelayakan tersebut. Manakala, pelumba Avintia Ducati, Luca Marini menempah petak ketiga terpantas. – Kosmo! Online


Saga ‘pekak’ selamba redah banjir
23 Oktober 2021, 10:19 pm
PETALING JAYA – Satu klip video berdurasi 27 saat tular di media sosial memaparkan sebuah kereta lama atau ‘legend’ meredah arus banjir dengan selamat begitu sahaja.
Klip video itu dikongsi di laman Facebook menunjukkan keadaan sebuah kereta jenis Proton Saga edisi pertama mengharungi air banjir sejauh kira-kira 20 meter dengan air setinggi bonet kereta tersebut.
Walaubagaimanapun masa dan lokasi kejadian tidak dapat dipastikan.
Rata-rata orang ramai kagum melihat kehebatan kereta itu yang mampu melakukan aksi sedemikian.
“Itulah kereta ‘legend’ payah nak dapat kereta macam itu sekarang ini, kereta sekarang ini banyak yang manja sangat, kena lubang sikit dah meragam.
“Kereta-kereta lama masuk dalam banjir paras tingkap pun selamber je,” kata Nazri Hashim

“Terbaik kereta Malaysia, boleh transform (bertukar) jadi bot,” jelas Nizami Sousuke
Namun menurut, Tee Jay, kerosakan mungkin akan berlaku selang beberapa minggu selepas kejadian tersebut.
“Ye, tidak perlu risau kereta tidak lepas redah banjir, confirm (pasti) lepas.
“Cuma dalam seminggu dua nanti garu kepala la bila akibatnya muncul,” – K! ONLINE


Kerajaan perkenal Keberhasilan Kebahagiaan, pantau pelaksanaan Keluarga Malaysia
Oleh ALICIA JOHNY KUEH

23 Oktober 2021, 10:50 pm
KUCHING – Kerajaan pusat telah memperkenalkan Keberhasilan Kebahagiaan (KHO) bagi melengkapi petunjuk prestasi utama (KPI) dalam memantau pelaksanaan konsep Keluarga Malaysia.
Perdana Menteri, Datuk Seri Ismail Sabri Yaakob berkata KHO dan KPI akan menjadi komitmen dan kesungguhan kerajaan untuk membawa negara keluar dari kelelahan pandemik.
“Ia juga akan memperbaiki kedudukan negara dalam carta Indeks Kebahagiaan Dunia di mana kita kini berada di kedudukan ke-81 pada tahun 2021,” katanya pada majlis pelancaran Keluarga Malaysia yang diadakan di Pusat Konvensyen Borneo Kuching (BCCK) di sini, malam ini.
Perdana menteri juga mengatakan pelbagai program dan inisiatif telah dan akan dilaksanakan di bawah payung Keluarga Malaysia.
Ini termasuk Rumah Ikram Keluarga Malaysia, Skuad Keluarga Malaysia, Pakej Peranti Keluarga Malaysia, Pakej Penjagaan Covid-19 Keluarga Malaysia, Keluarga Malaysia Siaga Bencana, Yayasan Kebajikan Siswa Keluarga Malaysia dan Residensi Rumah Keluarga Malaysia.
“Inilah program dan inisiatif Keluarga Malaysia, di mana setiap kementerian akan memperkenalkan sekurang-kurangnya satu program dan inisiatif bertujuan membantu mengurangkan kesan ekonomi yang ditanggung oleh rakyat. Saya berharap ia turut disokong oleh kerajaan negeri.

“Suka saya ingatkan agar setiap ahli Jemaah Menteri dan kementerian-kementerian untuk terus konsisten memberi tumpuan kepada program serta inisiatif yang melimpahkan kesejahteraan dan manfaat kepada seluruh Keluarga Malaysia. Ini adalah tanggungjawab utama yang saya amanahkan kepada mereka,” katanya. -K! ONLINE.


Dua kluster baharu dilaporkan
Oleh SITI A'ISYAH SUKAIMI

23 Oktober 2021, 7:49 pm
PUTRAJAYA – Hanya dua kluster baharu dikenal pasti hari ini melibatkan kluster tempat kerja dilaporkan Johor dan Sabah yang menyumbang kepada 29 kes positif Covid-19.
Kluster tersebut ialah Kluster Jalan Sentol Kluang di Kluang, Johor dengan 10 kes serta Kluster Blok 03 di Kinabatangan, Sabah dengan 19 kes dikesan.
Ketua Pengarah Kesihatan, Tan Sri Dr. Noor Hisham Abdullah berkata, kes sembuh kekal melepasi kes harian dengan 9,178 kes menjadikan pesakit sembuh daripada Covid-19 sebanyak 2,320,391 kes.
Menurutnya, terdapat 5,828 kes harian direkodkan termasuk tujuh daripadanya kes import dengan jumlah kumulatif kes positif Covid-19 sebanyak 2,426,050 kes.
“Daripada jumlah kes baharu hari ini, sebanyak 97 kes (1.7 peratus) adalah kategori tiga, empat dan lima serta 5,731 kes (98.3 peratus) kategori satu dan dua.
“Sebanyak 620 kes sedang dirawat di Unit Rawatan Rapi dan 297 kes memerlukan bantuan pernafasan,” katanya dalam satu kenyataan akhbar di sini hari ini. -K!ONLINE


Hujan lebat, ribut petir di 12 negeri petang ini
23 Oktober 2021, 5:59 pm
PETALING JAYA – Amaran hujan lebat dan ribut petir diramal akan melanda beberapa kawasan di 12 buah negeri sehingga pukul 7 malam ini.
Jabatan Meteorologi Malaysia (MetMalaysia) menerusi satu kenyataan di Facebooknya berkata, cuaca tidak menentu itu akan melanda seluruh Kuala Lumpur, Perlis dan Johor.
“Bagi kawasan di negeri Kedah pula, keadaan hujan lebat serta ribut petir dijangka akan berlaku di Langkawi, Kubang Pasu, Padang Terap, Silk, Baling, Kulim dan Bandar Baharu, manakala di Pulau Pinang melibatkan kawasan Seberang Perai Utara, Seberang Perai Tengah dan Seberang Perai Selatan.
“Di Perak, antara kawasan terjejas di Larut, Matang Dan Selama, Hulu Perak, Kuala Kangsar, Kinta dan Perak Tengah, manakala di Selangor di Kuala Selangor, Hulu Selangor, Klang, Gombak, Petaling dan Hulu Langat,” katanya hari ini.
Dalam pada itu, hujan lebat dan ribut petir diramal berlaku di Kelantan bagi kawasan Pasir Mas, Jeli, Tanah Merah, Machang, Kuala Krai serta Gua Musang, sementara di Terengganu di Dungun dan Kemaman sahaja.
“Cuaca tidak menentu itu juga turut melanda negeri Pahang di kawasan Lipis, Raub, Jerantut, Bentong, Temerloh, Maran, Kuantan, Bera, Pekan dan Rompin manakala di Sabah di Pantai Barat (Papar, Putatan, Penampang serta Kota Kinabalu).

“Bagi negeri Sarawak, antara kawasan yang terjejas ialah di Kuching (Bau dan Kuching), Serian, Samarahan, Sri Aman, Betong (Betong), Sarikei, Sibu, Mukah (Matu, Dalat dan Mukah), Kapit (Song, Kapit dan Bukit Mabong), Bintulu, Miri (Subis, Miri dan Marudi) serta Limbang (Limbang),” ujarnya. – K! ONLINE.


Jual rumah kerana tidak tahan jiran menjengkelkan
Oleh KOSMO!

23 Oktober 2021, 7:30 pm
JAKARTA – Gara-gara tidak tahan dengan sikap sering marah dan menjengkelkan jiran, seorang wanita bertekad untuk menjual rumahnya dan berpindah dari kediaman tersebut, lapor laman berita Suara.com.
Menerusi satu pendedahan yang dibuat di Twitter, seorang gadis mendedahkan bahawa kisah tersebut berlaku kepada ibu saudaranya yang mempunyai seorang jiran yang menjengkelkan.
“Ini merupakan kisah jiran kepada ibu saudara saya.
“Jiran di sebelah rumahnya sering memarahi ibu saudara saya setiap kali dia (ibu saudara) membetulkan sesuatu di rumahnya seperti sambungan internet tanpa wayar (WiFi) atau bumbung rumah, padahal ia bukan berlaku dengan kerap,” demikian luahan wanita itu.
Tambahnya lagi, ibu saudaranya itu bersama sepupunya baru-baru ini turut bertengkar dengan jirannya itu kerana sudah terlalu penat dimarahi individu tersebut yang bersikap amat menjengkelkan.
Selepas diselidik, ternyata jirannya itu sememangnya mempunyai sikap menjengkelkan sejak dari dahulu lagi.

Bahkan bekas pemilik rumah yang kini didiami si ibu saudara itu turut menjual rumah tersebut kerana tidak tahan akan sikap buruk jirannya.
Netizen yang membaca kisah wanita tersebut kemudiannya meninggalkan pelbagai reaksi dan komen.
“Jika sudah sikapnya begitu, tiada cara lain kecuali berpindah,” demikian kata seorang netizen.
“Diamkan sahaja sehingga jiran itu penat sendiri. Mungkin marah-marah sebanyak tiga kali sehari itu sudah menjadi rutinnya,” balas seorang netizen lain. – AGENSI


Tak Sangka, Yonnyboii, Zynakal, Asyraf Nasir ungguli Carta RIM
Oleh KOSMO!

23 Oktober 2021, 6:40 pm
PETALING JAYA – DIlancarkan lebih sebulan lalu, lagu Tak Sangka nyanyian tiga bakat rap muda, Yonnyboii, Zynaakal, dan Asyraf Nasir mencipta sejarah tersendiri dalam radar muzik tempatan.
Lagu terbitan Def Jam Malaysia berkenaan unggul di tempat pertama carta berprestij Carta Persatuan Industri Rakaman Malaysia atau Carta RIM selama enam minggu berturut.  Menjadi platform pengumpul data terkemuka tempatan, Carta RIM menjadi medan penentu kelarisan sesebuah lagu itu dalam kalangan pendengar. Kredibilitinya cukup terbukti dan hakikatnya ia menjadi rujukan semua penggiat muzik bagi mengetahui sejauh mana prestasi terkini karya mereka.
Justeru, pencapaian Tak Sangka semestinya cukup membanggakan Def Jam Malaysia serta Def Jam Asia Tenggara (SEA) apabila karya segar itu diiktiraf dan memberi impak tersendiri. Apalagi, lagu itu sendiri dicipta tiga penyanyinya sendiri yang rata-rata muda remaja. Paduan idea mereka benar-benar berhasil sekaligus memukau pendengar.
Pencapaian itu juga pasti menjadi hadiah paling manis buat label rakaman berkenaan memandangkan tiga permata berharga mereka bersinar dalam kalangan ramai pendatang baharu lain. Menurut Pengarah A&R & Pemasaran dan Ketua Def Jam Recordings Malaysia, Hermond Cheng, pencapaian itu cukup besar maknanya buat mereka.
“Kami memang tahu betapa berbakat dan besar potensi tiga penyanyi muda itu dalam membawakan angin segar dalam industri muzik.
“Tak Sangka juga antara karya yang kami sangat yakini mampu cipta evolusi,” katanya.

Selaku Pengarah Urusan Def Jam SEA, Joe Flizzow menyifatkan kejayaan itu menjadi alibi betapa muzik hip hop tempatan kian tinggi martabatnya. Sebagai pejuang genre itu selama beberapa dekad, Joe turut memuji sifat berani pejuang hip hop generasi kini dalam memastikan karya mereka memiliki nilai estetika berkualiti.
“Bagi saya kejayaan lagu ini membuktikan bahawa generasi baru pemuzik hip hop di Malaysia mempunyai kematangan dan keberanian dalam penghasilan karya mereka. Ia juga menunjukkan bahawa peminat dan pendengar di negara ini amat menghargai lagu-lagu rap tempatan. Syabas kepada Yonnyboii, Zynakal dan Asyraf,” katanya.
Berkongsi pencapaian manis itu, Yonnyboii mengakui kerja-keras mereka untuk merealisasikan lagu itu sebelum ini ternyata sangat berbaloi. Mana tidak, mereka sendiri berdepan pelbagai dugaan demi memastikan Tak Sangka dapat dilancarkan. Dia juga sangat bersyukur gabungan mereka bertiga terbukti keputusan paling tepat.
“Sejujurnya kami bertiga memang tak sangka tapi pada masa sama memiliki keyakinan yang cukup tinggi terhadap lagu Tak Sangka selama ini. Persiapan yang kami buat pun bukan calang-calang. Walaupun banyak perancangan kena tunda disebabkan Covid-19, alhamdulillah kami dapat lancarkannya pada masa yang sangat tepat.
“Lagu ini cukup istimewa untuk saya dan pasukan sendiri disebabkan ia kolaborasi pertama kami bertiga. Apabila dapat bekerjasama dengan rakan baik dan adik-beradik satu label rakaman, keterujaan itu lebih luar biasa. Dengan kekuatan masing-masing menjadikan lagu itu jadi lebih gah dari segi bunyi dan susunannya,” katanya.
Bagi Zynakal pula, dia menyifatkan projek itu memberi 1,001 makna buatnya secara peribadi. Bukan sekadar meraikan pencapaian sambutan luar biasa itu, namun dia akui prosesnya mengajar dia banyak perkara. Apatah lagi, dia sendiri baharu pertama kali bekerjasama dengan Asyraf.
“Alhamdulillah kami bertiga tak sangka yang lagu ini akan memberi impak kepada kami dan bersetuju bahawa Tak Sangka banyak membantu kami. Pencapaian ini disebabkan keserasian kukuh antara kami. Sewaktu proses pembikinannya, itulah kali pertama saya berjumpa Asyraf dan terus boleh bekerjasama dengan begitu padu,” katanya.
Menurut Asyraf pula, dia berharap Tak Sangka bakal menjadi signatur untuk tahun ini sebagai lagu semangat. Baik pendengar hip hop tegar ataupun dari pelbagai lapisan usia lain kerana lagu ini untuk semua. Menurutnya, dia teringin melihat lagu ini ke acara anugerah dan pentas lebih besar jika ada rezeki.
“Bagi saya, kekuatannya terletak pada ramuan-ramuan dalam lagu ini sebab Yonnyboii dan Zynakal sendiri ada stail berbeza, begitu juga saya. Walaupun terdapat perbezaan, kami bertiga ada suara hati yang sama. Itu adalah antara kekuatan utama selain irama muziknya adalah bukan irama hip hop yang klise.
“Pendengar menilai Tak Sangka sebagai sebuah lagu yang memiliki muzik bagus dan bukan sebab genrenya. Mereka bukan melihat apa instrumen yang digabungkan dalam melodinya mahupun hasil ciptaan siapa. Apabila mereka mendengarnya, terus rasa ingin bergoyang dan menikmatinya dengan penuh keseronokan,” katanya. – K! ONLINE


Bot persiaran pindah minyak secara haram ke kapal kargo
Oleh NUR AMALINA AZMAN

23 Oktober 2021, 6:29 pm
LANGKAWI – Dua nakhoda dan lapan kru ditahan Maritim Malaysia (APMM) setelah didapati memindahkan minyak secara haram dari sebuah bot persiaran ke kapal kargo berhampiran Terminal Feri Penumpang Kuah di sini, petang semalam.
Pengarah Maritim Negeri Kedah dan Perlis, Laksamana Pertama Maritim Mohd. Zawawi Abdullah berkata, pihaknya yang menerima aduan berhubung kejadian daripada orang awam kemudian mengatur gerak bot ronda Perkasa 1225 ke lokasi tersebut.
“Bot persiaran berkenaan disyaki sedang melakukan cubaan untuk memindahkan minyak kepada sebuah kapal kargo.
“Pemeriksaan dan geledah mendapati nakhoda kapal telah gagal mengemukakan sebarang dokumen kebenaran melakukan aktiviti pemindahan minyak atau ‘ship to ship’ (STS),” katanya dalam satu kenyataan di sini hari ini.
Katanya, nakhoda bot persiaran bersama empat kru warga tempatan dan seorang kru warga Thailand berusia antara 28 hingga 45 tahun ditahan.
“Turut ditahan nakhoda kapal kargo dan tiga kru warga tempatan berusia antara 25 hingga 32 tahun bagi membantu siasatan,” ujarnya.

Menurutnya, kedua-dua kapal kargo dan bot persiaran serta anak kapal dibawa ke Jeti Maritim Bukit Malut di sini untuk siasatan lanjut.
Tambahnya, kes disiasat di bawah Seksyen 491B(1)(I) dan Seksyen 491B(1)(K) Ordinan Perkapalan Saudagar 1952 kerana disyaki menjalankan aktiviti STS tanpa kebenaran pihak berkuasa.
“Sekiranya didapati bersalah boleh didenda tidak melebihi RM100,000 atau penjara tidak melebihi dua tahun atau kedua-duanya sekali,” katanya. – K! ONLINE.


KPDNHEP wujudkan saluran aduan khusus p-hailing
Oleh NOOR HAYATI MAMAT

23 Oktober 2021, 5:40 pm
HULU TERENGGANU – Kementerian Perdagangan Dalam Negeri dan Hal Ehwal Pengguna (KPDNHEP) mewujudkan saluran aduan khusus untuk perkhidmatan Penghantaran Makanan dan Bungkusan Bermotosikal (p-hailing).
Timbalan Menterinya, Datuk Rosol Wahid berkata, penyediaan plaform aduan itu bertujuan membantu peniaga dan pengguna menyalurkan sebarang isu berbangkit berkaitan perkhidmatan tersebut.
Beliau berkata, ia memudahkan KPDNHEP mengenal pasti isu-isu berbangkit sebelum sebarang langkah atau tindakan selanjutnya diambil.
“Sepanjang tahun lalu, kita menerima sebanyak 1,933 aduan berhubung p-hailing manakala sejak awal tahun ini pula sebanyak 989 aduan diterima berkaitan p-hailing.
“Sebelum ini, aduan berkaitan dibuat melalui saluran sedia ada. Oleh itu, saluran aduan khusus untuk perkhidmatan p- hiling ini dibuat agar lebih berfokus,” katanya selepas merasmikan program Jualan Koperasi Prihatin Rakyat Negeri Terengganu di Felda Bukit Bading di sini hari ini.
Rosol memberitahu, peniaga, pengguna atau mana-mana pihak berkaitan kini boleh menyalurkan sebarang aduan berkaitan perkhidmatan p-hailing menerusi [email protected].

Tambah beliau, KPDNHEP turut merangka penambahbaikan industri p- hiling seperti cadangan pengenalan sistem caj komisen berperingkat dan fleksibel, pemantapan komunikasi dan latihan serta
penambahbaikan dokumen perjanjian dan kaedah pengambilan pakej promosi,” katanya. – K! ONLINE.


Wanita ditembak mati selepas menyamar sebagai hantu
Oleh KOSMO!

23 Oktober 2021, 6:48 pm
BANDAR MEXICO – Tindakan seorang wanita yang menyamar sebagai hantu dengan niat untuk menakut-nakutkan jirannya berakhir tragedi apabila dia mati ditembak seorang penduduk, lapor akhbar New York Post semalam.
Ketika kejadian, mangsa yang tidak didedahkan identitinya itu dikatakan sedang merayau-rayau di jalan-jalan di bandar Naucalpan de Juárez, Mexico dengan memakai sehelai gaun putih dan kerudung.
Wanita itu turut melaungkan kata-kata “Oh, anak-anakku”, dalam nada menyeramkan dengan meniru aksi hantu dikenali sebagai ‘La Llorona’ di Amerika Latin.
Menurut kepercayaan penduduk tempatan, hantu ‘La Llorona’ sering berkeliaran di jalan-jalan sambil meratapi kematian anak-anaknya.
Wanita tersebut dilaporkan berbuat begitu kerana mahu menakut-nakutkan penduduk di kawasan kejiranan San Miguel Doram pada 15 Oktober lalu.
Seorang penduduk berjaya merakam kelibat wanita itu tidak lama sebelum dia ditembak sebanyak beberapa das tembakan oleh seorang jiran yang takut melihatnya.

Suspek bagaimanapun telah melarikan diri selepas menembak mati wanita tersebut dan sehingga kini, belum ada tangkapan dibuat berkaitan dengan insiden tembakan itu.
Pihak berkuasa negeri telah melancarkan siasatan terhadap kejadian yang mengejutkan itu. – AGENSI


Orang ramai kagum skil abang bomba tangkap ular
23 Oktober 2021, 5:16 pm
PETALING JAYA – Satu video berdurasi satu minit lima saat memaparkan seorang anggota bomba mempamerkan kepakaran menangkap ular tular dalam media sosial.
Menerusi perkongsian oleh pemilik akaun Twitter, @Tok-Tek, anggota tersebut menjinakkan seekor ular sebelum menangkapnya tanpa menggunakan sebarang peralatan.
Rata-rata pengguna media sosial kagum melihat aksi anggota bomba itu yang berani menangkap reptilia berbahaya tersebut di sebuah rumah yang tidak diketahui lokasinya.
“Tekup kepala ular dan tarik macam paip getah. Hebat abang bomba, you’re the best (anda memang terbaik),” ciap Muhammad Haziq
“Kita sepatutnya lebih menghargai anggota bomba. Jika saya yang melakukannya tentu saya akan mati kerana ketakutan,” kata Sandy Laxm
“Anggota bomba ini menangkap ular jenis king cobra seolah-olah dia sedang menangkap lipas di dalam rumah. Ular yang bisanya boleh membunuh 20 orang atau seekor gajah dengan sekali gigitan sahaja. Saya amat kagum dengan anda,” kata @belhizami. – K! ONLINE


Peluang Kedua Nabila raih 2x Anugerah Platinum, lebih RM400,000 penstriman
Oleh KOSMO!

23 Oktober 2021, 7:28 pm
PETALING JAYA – Lebih setahun dilancarkan lagu Peluang Kedua nyanyian Nabila Razali mencipta sejarah tersendiri apabila berjaya meraih 2x Platinum Award iaitu hasil melebihi RM400,000 menerusi semua platform penstriman digital dan YouTube.
Nabila meluahkan rasa syukur dan menganggap kejayaan tersebut sebagai satu pencapaian terbaik buat dirinya dan segala penat lelah dalam mempromosikan lagu tersebut berbaloi.
“Alhamdulillah ini merupakan pencapaian terbaik saya buat masa ini. Penat lelah kami satu pasukan berbaloi dengan penjualan lagu ini.  Saya juga tak sangka lagu Peluang Kedua ini dapat sambutan yang sangat menggalakkan sejak dilancarkan.
“Saya berharap peminat akan terus menyokong lagu baru saya yang akan keluar tidak lama lagi,” katanya.
Lagu ciptaan oleh Hael Husaini dan MFMF itu meraih 2x Platinum Award kerana memenuhi kriteria berjaya mendapat hasil sehingga RM400,000. Syarat untuk mendapat Platinum Award, lagu tersebut haruslah meraih hasil sebanyak RM200,000.
Dalam pada itu, Nabila berkata, faktor utama kejayaan itu pastinya disebabkan lagu ciptaan Hael Husaini dan MFMF itu sendiri merupakan produk yang bagus dan berkualiti. Sebagai artis, dia juga sentisa memastikan lagu yang dinyanyikan itu dipromosi sebaik mungkin dan disukai oleh pendengar.

“Bagi Bella, setiap produk yang dikeluarkan itu haruslah berkualiti dan bukan syok sendiri supaya hasilnya bukan kita sahaja suka, tetapi peminat juga suka dan boleh relate dengan lagu tersebut. Ini merupakan satu faktor yang sangat penting tentang kejayaan lagu Peluang Kedua dan semua lagu-lagu yang bakal dikeluarkan oleh Bella,” katanya.
Dalam perkembangan lain, Nabila bakal melancarkan lagu baharu tidak lama lagi. Seperti Peluang Kedua, dia berharap agar lagu berkenaan juga mendapat sambutan hangat pendengar muzik Malaysia. – K! ONLINE


‘Pil ekstasi Squid Game’ dijual di Facebook seperti gula-gula
Oleh KOSMO!

23 Oktober 2021, 6:04 pm
LONDON – Sejenis pil ekstasi yang didakwa diinspirasikan daripada siri Netflix popular, Squid Game giat dipromosikan oleh pengedar dadah kepada kanak-kanak menerusi laman sosial Facebook, lapor akhbar Daily Star semalam.
Ibu bapa yang bimbang mendakwa, pengedar dadah menggunakan populariti drama bersiri dari Korea Selatan itu untuk memasarkan dadah tersebut kepada murid sekolah.
“Anak saya yang baru berusia 15 tahun dihubungi melalui aplikasi Messenger berkenaan pil tersebut.
“Profil Facebook milik individu tersebut adalah palsu namun anak saya ditanya adakah dia berminat untuk membeli pil Squid Game. Saya amat bimbang kerana mereka (pengedar dadah) menjualnya umpama menjual gula-gula,” kata seorang ibu.
Squid Game merupakan drama bersiri yang memaparkan kehidupan sekumpulan individu yang dibebani hutang menyertai satu permainan kanak-kanak ganas yang boleh mengorbankan nyawa mereka.
Ia merupakan salah satu siri paling popular pernah disiarkan Netflix.

Awal minggu ini, tiga orang kanak-kanak dari Kolej George-Sand di Crégy-lès-Meaux, Perancis dibawa ke hospital selepas dipijak oleh pelajar lain gara-gara meniru aksi permainan ‘Squid Game’ di koridor sekolah. – AGENSI


3,015 kompaun ingkar SOP Covid-19 dikeluarkan
Oleh NUR NABILAH RAHMAT

23 Oktober 2021, 6:25 pm
KLUANG – Sebanyak 3,015 kompaun dikeluarkan pihak berkuasa di negeri ini atas kesalahan ingkar terhadap pematuhan prosedur operasi standard (SOP) Covid-19 melalui Pelan Pemulihan Negara (PPN), sehingga Khamis lalu.
Ketua Polis Johor, Datuk Ayob Khan Mydin Pitchay berkata, kompaun berkenaan dikenakan melalui tiga fasa iaitu masing-masing sebanyak 1,876, 327 dan 812 kes.
“Pemeriksaan terhadap individu yang berada di kawasan tumpuan seperti di pusat membeli-belah seramai 8,838 orang, taman rekreasi seramai 4,400 orang, tapak permainan seramai 1,910 orang, tempat perkelahan seramai 1,598 orang dan tapak perkhemahan seramai 51 orang.
“Daripada jumlah berkenaan seramai 8,665 individu telah diberikan nasihat manakala 41 daripadanya telah dikenakan kompaun atas kegagalan mengikut SOP Covid-19.
“Jumlah kompaun adalah berbeza-beza namun pelanggaran SOP di pusat hiburan kita akan memberikan kompaun maksimum,” katanya pada sidang akhbar  ketika melawat Pusat Rehat dan Rawat (R&R) Machap di Lebuh Raya Utara Selatan di sini hari ini.-K! ONLINE.


Sedang ingin dihimpit artis wanita? Shuib tak tahu pun
Oleh MOHAMMAD SHAHEMY AZMI

23 Oktober 2021, 3:24 pm
PETALING JAYA – Selepas hampir tiga bulan kematian isteri, pelawak Shuib berasa kelakar apabila wujud desas-desus mendakwa dirinya sedang didekati seorang wanita juga bergelar artis.
Shuib atau nama lengkapnya Shahmira Muhamad, 37, menjelaskan dia juga langsung tidak tahu menahu tentang identiti wanita yang dimaksdukan dan bagaimana boleh timbulnya cerita sedemikian.
“Huh? Siapa ya? Saya tidak tahu langsung. Buat masa ini tidak ada sesiapa yang cuba dekati saya. Kalau ada pun saya banyak bercakap dengan pengurus saya,” katanya ketika di temui di majlis Indigital Music Night di Restoran D’Empangan Udang Galah, Putrajaya malam tadi.
Kata Shuib lagi, selepas lebih dua bulan kehilangan isteri tersayang, Allahyarham Siti Sarah Raissuddin, Shuib memberitahu buat masa ini dia masih belum memikirkan soal jodoh dan menyerahkan perkara itu sepenuhnya kepada Allah SWT.
Ujar Shuib, buat masa ini dia belum terfikir mahupun bersedia untuk mencari pengganti Siti Sarah, lebih-lebih lagi dia perlu memberikan sepenuh tumpuah terhadap empat orang anaknya terutama Ayash Affan yang baru berusia dua bulan.
“Buat masa sekarang, saya tidak kisah menjadi ibu dan ayah kepada semua anak-anak saya selepas pemergian Siti Sarah. Sebab itu saya tidak terfikir soal kahwin. Kadang-kadang saya terfikir juga apa perasaan arwah ‘di sana’ nanti?

“Soal jodoh saya tidak berani untuk berkata lebih. Semuanya saya serahkan pada Allah SWT dan saya percaya pada percaturan-Nya. Saya tidak menolak jodoh sebab percaya apa yang diberikan oleh Allah SWT itu adalah yang terbaik buat saya,” katanya.
Kata usahawan minuman BubbleBee itu lagi, dia juga enggan bertegas langsung tidak mahu berkahwin memandangkan usianya baru mencecah 37 tahun.
“Tambahan pula saya ada empat orang anak dan mereka tentunya memerlukan juga kasih sayang daripada seorang wanita (ibu tiri). Ibu saya sendiri kata saya masih muda (layak untuk berkahwin lagi).
“Sebagai lelaki, sudah tentu saya juga mahukan kasih sayang daripada seorang wanita (bergelar isteri), mempunyai nafsu. Tapi perkara itu saya serahkan semuanya pada Allah SWT,” jelasnya.
Andai dipertemukan jodoh suatu hari nanti, Shuib berkata dia dua cuma mahukan seorang wanita yang boleh menerima kehadiran anak-anaknya dalam hidup bakal isterinya nanti.
“Saya tidak mahu atau mencari wanita yang mempunyai persamaan dengan arwah isteri sebab dia sudah berada dalam kelasnya yang tersendiri. Tapi saya akan nilai beberapa kriteria demi untuk anak-anak saya dan bukan untuk diri sendiri semata-mata.
“Kalau dia berjaya curi hati anak-anak saya, mungkin dialah orangnya,” jelas Shuib.
Sekadar info, Shuib dan Siti Sarah mendirikan rumah tangga pada 26 Februari 2011. Bagaimanapun, Siti Sarah yang mengukir nama menerusi lagu Kesetiaan disahkan meninggal dunia pada 9 Ogos lalu selepas tiga hadir ditidurkan dan bertarung nyawa melawan virus Covid-19 di Hospital Canselor Tuanku Muhriz (HCTM), Universiti Kebangsaan Malaysia.
Selain Ayash Affan, pasangan itu turut dikurniakan tiga lagi cahaya matai aitu Uwais Alqarni, 10, Dzahira Talita Zahra, 8, dan Ariq Matin, 6. – K! ONLINE


Beban pencemaran najis babi di Sungai Kereh dikurangkan
Oleh SITI NOR MAS ERAH AMRAN

23 Oktober 2021, 5:12 pm
SEBERANG PERAI – Kementerian Alam Sekitar dan Air (KASA) menerusi Jabatan Pengairan dan Saliran (JPS) telah menaik taraf sistem perparitan di Tasek Gelugor bagi mengurangkan beban pencemaran alam sekitar yang didakwa dicemari najis babi.
Timbalan Menterinya, Datuk Mansor Othman berkata kerja naik taraf struktur ‘weir’ dan membuang enapan sungai di kawasan Parit Besar, Parit Kubang Menerong dan Parit Kampung Baharu berupaya mengurangkan beban pencemaran bahan pepejal yang mendap pada dasar parit (sedimen).
“Proses pembuangan enapan sedimen ini akan dilaksanakan sekali dalam tempoh dua sehingga tiga tahun.
“Kali terakhir proses ini dijalankan adalah pada awal tahun ini dan penambahbaikan infrastruktur yang dilaksanakan ini dapat membantu mengurangkan risiko banjir,” katanya kepada pemberita selepas melawat Tapak Pelupusan Sisa Pepejal (TPSP) Pulau Burung, di sini hari ini.
Sementara itu, beliau berkata Jabatan Alam Sekitar turut menjalankan penguatkuasaan berkala terhadap 33 kilang termasuk tiga kilang berefluen di sekitar kawasan Sungai Kereh.
“Berdasarkan pemantauan yang dijalankan pada 6 sehingga 7 September lalu, tiga stesen sepanjang sungai menunjukkan kualiti air Sungai Kereh berada dalam Kelas 3, namun pencemaran perlu dikawal dan kualiti air perlu dipulihkan,” katanya.

Awal tahun ini, Kosmo! melaporkan punca pencemaran Sungai Kereh, Tasek Gelugor di sini yang menghantui penduduk sejak kira-kira 40 tahun lalu didakwa berpunca pelepasan najis babi yang dilepaskan dari Kampung Selamat. – K! ONLINE


Agong santuni ‘reunion’ Akademi Tentera Diraja Sandhurst
Oleh EDDY AQMAL MOHAMED HAMIDI

23 Oktober 2021, 3:12 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan berangkat menghadiri majlis perjumpaan semula bersama rakan kadet Intake SMC 19 Akademi Tentera Diraja Sandhurst tahun 1978 dan 1979, di akademi tersebut semalam.
Istana Negara menerusi satu kenyataan berkata, keberangkatan tiba Seri Paduka Baginda disambut Komandan Akademi Tentera Diraja Sandhurst, Major Jeneral Duncan Capps dan isteri, Robyn Capps serta Penasihat Pertahanan Malaysia di United Kingdom (UK), Brigadier Jeneral Safwan Ismail.
“Menerusi majlis perjumpaan semula yang berlangsung di Indian Army Memorial Room itu, Seri Paduka Baginda telah berkenan menyantuni dan bertanya khabar serta mengimbau kenangan manis dengan para rakan kadet Intake SMC 19 yang telah menjalani latihan bersama Baginda.
“Bagi kesinambungan tradisi, Baginda turut menzahirkan hasrat agar dua anakanda baginda, Tengku Arif Bendahara Tengku Muhammad Iskandar Ri’ayatuddin Shah dan Tengku Panglima Muda Tengku Ahmad Ismail Mu’adzam Shah turut menjalani latihan pegawai kadet di akademi berkenaan tahun hadapan,” katanya.
Tambah kenyataan itu, Seri Paduka Baginda turut berkenan meluangkan masa menyantuni dan memberi kata-kata perangsang kepada dua Pegawai Kadet Malaysia yang sedang menjalani latihan di akademi tersebut.
“Pegawai Kadet Muhammad Yaasin Kamaruddin dan Pegawai Kadet Muhammad Haikal Mohd. Tukiman dijadualkan tamat latihan di Royal Military Academy Sandhurst pada Disember 2021 dan April 2022 kelak,” ujarnya. – K! ONLINE


Dua kampung di Setiu diisytihar Kampung Pelancongan Terengganu
Oleh MOHD AZLI ADLAN

23 Oktober 2021, 3:44 pm
SETIU – Dua perkampungan di daerah ini iaitu Kampung Mangkuk dan Kampung Baru Penarik diisytiharkan sebagai Kampung Pelancongan Terengganu.
Pengerusi Jawatankuasa Pelancongan, Kebudayaan dan Teknologi Digital Terengganu, Ariffin Deraman berkata, pemilihan kedua-dua perkampungan tersebut bukan sahaja kerana keindahan pantainya tetapi kepelbagaian budaya, kesenian dan warisan yang dimiliki.
“Kampung Mangkuk dan Kampung Baru Penarik terletak berhampiran Setiu Wetland (Taman Bencah Setiu) yang unik kerana kepelbagaian ekosistemnya.
“Kedua-dua kampung yang sering menjadi lokasi penggambaran filem dan drama ini juga telah disenarai pendek sebagai empat calon kategori Kampung Pelancongan Terbaik di negara ini oleh Kementerian Pelancongan, Seni dan Budaya (MOTAC),” katanya selepas merasmikan pengisytiharan itu di Desa Pancaran Delima di sini hari ini.
Dua perkampungan lain yang tercalon bagi kategori sama ialah Miso Walai, Sabah dan Kampung Bario, Sarawak.
Ariffin berkata, model Kampung Pelancongan Terengganu yang ingin ditonjol pada Kampung Mangkuk dan Kampung Baru Penarik ialah berasaskan perkampungan nelayan.

Tambah beliau, antara tarikan ke kedua-dua perkampungan itu ialah Rumah Botol, Rumah Tok, pakej menyelusuri sungai dan mengutip kerangan, kraftangan berasaskan mengkuang dan konservasi penyu dan tuntung.
“Kita juga telah menyediakan lokasi khas untuk pengunjung mandi manda di pantai yang dipantau oleh Angkatan Pertahanan Awam Malaysia (APM). – K!.ONLINE


Isu MA63: Hari Malaysia antara pindaan dalam Perlembagaan
Oleh AMREE AHMAD

23 Oktober 2021, 5:04 pm
PUTRAJAYA – Kerajaan bakal memasukkan istilah Hari Malaysia dalam Rang Undang-undang (RUU) pindaan Perlembagaan Persekutuan selaras dengan Perjanjian Malaysia 1963 (MA63).
Menteri di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar berkata, ia bagi merujuk tarikh pembentukannya pada 16 September 1963.
“Inilah tarikh Malaysia dibentuk serta menandakan penamatan kedaulatan Ratu England ke atas Sarawak dan Sabah yang ketika itu disebut Borneo Utara,” katanya menerusi satu kenyataan hari ini.
Hari Malaysia mula disambut sebagai berstatus cuti umum seluruh negara pada 2010 setelah diumumkan bekas Perdana Menteri, Datuk Seri Najib Tun Razak di Parlimen pada tahun 2009.
Sebelum itu, ia hanya dirai secara tidak rasmi pada 1973 bersempena sedekad pembentukan Malaysia dan sekali lagi pada 1988 sebagai ulang tahun ke-25 atau sambutan Jubli Perak.
Ia kemudian dijadikan cuti am cuma bagi Sabah dan Sarawak dengan diraikan lebih meriah ketika Jubli Mutiara pada 1993, Jubli Koral (1998), Jubli Delima (2003) dan Jubli Nilam (2008).

Ketika ulang tahun ke-50 atau Jubli Emas pada 2013, Hari Malaysia disambut hebat sebagai meraikan kejayaan menghancurkan pencerobohan militan Sulu semasa Op Daulat di Sabah.
Mengulas lebih lanjut, Wan Junaidi berkata, pada ketika ini, tiada langsung disebut mengenai Hari Malaysia pada 16 September dalam mana-mana klausa Perlembagaan Persekutuan. – K! ONLINE


Tinggal sehelai sepinggang selepas rumah musnah terbakar
Oleh ABDUL RASHID ABDUL RAHMAN

23 Oktober 2021, 3:04 pm
BENTONG – Baru hendak bangkit semula selepas terkesan akibat pandemik Covid-19, seorang lelaki berhadapan ujian besar apabila rumah didiami bersama keluarganya musnah dalam kebakaran di Kampung Kuala Repas di sini semalam.
Dalam kejadian kira-kira pukul 1.30 petang itu, empat buah rumah termasuk rumah yang didiami Rusli Abu,57, bersama isteri dan tiga anaknya sejak 20 tahun lalu musnah terbakar menyebabkan dia dan keluarganya tinggal sehelai sepinggang.
Rusli berkata, dalam keadaan yang sukar dengan pendapatan tidak menentu dia yang melakukan kerja sendiri berasa buntu khususnya dalam mencari kediaman baharu.
“Saya tidak tahu ke mana hendak pergi lagi lepas ini kerana tiada rumah saudara mara dekat sini dan buat sementara waktu kami menumpang di dewan kampung.
“Semasa kejadian api marak terlalu cepat dan saya tidak sempat menyelamatkan barang-barang termasuk kad pengenalan menyebabkan kami sekeluarga tinggal sehelai sepinggang,” katanya di sini semalam.
Menurutnya, dia telah meninjau keadaan di kawasan rumahnya selepas kebakaran dan mendapati tiada lagi barang yang boleh digunakan termasuklah basikal yang digunakan anaknya.

Menceritakan mengenai kejadian, dia berkata, semasa kejadian dia dan isteri serta anaknya baru bersiap untuk makan tengah hari di dalam rumah.
“Ketika baru hendak makan, saya terdengar bunyi di bahagian belakang rumah dan apabila saya buka pintu saya nampak api dan segera menyuruh ahli keluarga keluar menyelamatkan diri.
“Saya cuba ke belakang rumah memadamkan api menggunakan paip, bagaimanapun api telah sampai ke bumbung rumah marak dengan begitu cepat menyebabkan saya tidak dapat menyelamatkan barang-barang,” katanya.
Sementara itu, Ketua Jabatan Bomba dan Penyelamat Bentong, Mohd. Zamri Abdul Ghani berkata, dalam kejadian berkenaan sebanyak empat buah rumah sederet dan sebuah bengkel besi musnah kira-kira 90 peratus akibat kebakaran. -K! ONLINE


Nelayan jatuh ketika cuci muka ditemui lemas
Oleh ISKANDAR SHAH MOHAMED

23 Oktober 2021, 3:20 pm
SABAK BERNAM – Kehilangan seorang nelayan yang terjatuh ketika mencuci mukanya di Jeti Sungai Nipah, Sungai Besar di sini terungkai apabila mayatnya ditemui malam tadi.
Penolong Pengarah Operasi Bomba Selangor, Hafisham Mohd. Noor berkata, mayat lelaki berusia 38 tahun itu ditemui bomba dan orang awam pukul 11.45 malam.
“Mayat berkenaan berada pada jarak kira-kira tiga meter dari lokasi mangsa terjatuh.
“Mangsa dipercayai terjatuh di kedalaman dua meter sebelum ditemui di sekitar kawasan tersebut,” katanya dalam kenyataan hari ini.
Jelas beliau, mayat mangsa diserahkan kepada polis untuk tindakan lanjut.
Hafisham berkata, operasi mencari dan menyelamat itu melibatkan 16 anggota dan pegawai dari Balai Bomba dan Penyelamat (BBP) Sungai Besar, Pasukan Penyelamatan Di Air (PPDA) BBP Shah Alam dan Pelabuhan Klang.

Terdahulu, Kosmo! semalam melaporkan seorang nelayan dikhuatiri lemas selepas dipercayai terjatuh ketika mencuci mukanya di Jeti Sungai Nipah, Sungai Besar, di sini petang semalam. -K!ONLINE


Banjir Sepang reda, tiga pusat pemindahan ditutup
Oleh SITI A'ISYAH SUKAIMI

23 Oktober 2021, 5:08 pm
SEPANG – Tiga Pusat Pemindahan Sementara (PPS) mukim Dengkil yang sebelum ini dibuka bagi menempatkan mangsa banjir, ditutup hari ini susulan keadaan kembali reda di kawasan tersebut.
Pegawai Daerah Sepang, Khairi Azali Ibrahim berkata, tiga PPS itu melibatkan Dewan Orang Ramai Taman Gemilang, Sekolah Agama Rendah Agama (SRA) Dengkil dan SRA Kampung Dato Ahmad Razali.
“Dah reda (keadaan banjir). PPS mukim Dengkil semua tutup,” katanya ketika dihubungi Kosmo! di sini hari ini.
Terdahulu Kosmo! melaporkan, banjir kilat pada Rabu lalu di daerah ini menyebabkan 11 kawasan dalam mukim Dengkil dan Labu terjejas.
Antara kawasan mukim Dengkil yang terjejas ialah Kampung Sri Tanjong, Kampung Chemperai, PPRT Ampar Tenang, CCVC Kota Warisan, Kampung OA Bukit Tampoi (Seberang), Kampung OA Sungai Melut dan Kampung OA But.28 Jenderam Hilir.
Seterusnya mukim Labu pula melibatkan empat kampung iaitu Kampungg Chincang, Kampung Salak Tinggi, Kampung Giching, Taman Dataran Abadi dan Kampung Labu Lanjut.

Tambah beliau, setakat pukul 3.50 petang hari ini, terdapat 45 mangsa daripada 14 keluarga masih ditempatkan di PPS Kampung Giching di dalam mukim Labu. -K!ONLINE


Cadang wajib ujian saringan ke pulau peranginan Terengganu
Oleh MOHD AZLI ADLAN

23 Oktober 2021, 4:57 pm
SETIU – Ujian saringan Covid-19 bakal menjadi prasyarat kepada pelancong yang ingin mengunjungi rangkaian pulau peranginan di Terengganu dan Tasik Kenyir, Hulu Terengganu.
Pengerusi Jawatankuasa Pelancongan, Kebudayaan dan Teknologi Digital Terengganu, Ariffin Deraman berkata, cadangan pelaksanaan ujian saringan tersebut bertujuan terus mengawal penularan Covid-19 tersebut walaupun negeri tersebut bakal beralih ke fasa empat Pelan Pemulihan Negara (PPN) pada esok.
“Kita telah mengesyorkan kepada Majlis Keselamatan Negara (MKN) agar prosedur operasi standard (SOP) ke pusat pelancongan utama terutama pulau (peranginan) dan Tasik Kenyir tetap diperketat.
“Ia termasuk ujian saringan Covid-19 di jeti (sebelum menaiki bot ke pulau dan Tasik Kenyir),” katanya ketika ditemui pada majlis pengisytiharan Kampung Pelancongan Terengganu di Kampung Mangkuk di sini hari ini.
Sebelum ini sebahagian pengusaha resort mengambil inisiatif sendiri mewajibkan pengunjung menjalani ujian saringan menerusi kit ujian pantas Antigen Covid-19 sejak pembukaan sektor pelancongan domestik pada 17 September lalu.
Ariffin memberitahu, cadangan mewajibkan ujian saringan Covid-19 tersebut akan dibincangkan dan dimuktamadkan pada mesyuarat MKN negeri pada hari ini.

Dalam pada itu, beliau berharap semua pihak berkepentingan termasuk pemain industri pelancongan dan pengunjung tetap mematuhi SOP norma baharu. – K! ONLINE


Peluang lihat konservasi tuntung laut di Kampung Mangkuk
Oleh MOHD AZLI ADLAN

23 Oktober 2021, 3:59 pm
SETIU – Program konservasi tuntung laut merupakan antara produk pelancongan komuniti menarik yang ditawarkan di Kampung Mangkuk dan Kampung Baru Penarik di sini.
Pegawai Biologi, Projek Setiu Wetlands, Program Air Tawar, Tabung Alam Sedunia
(WWF)-Malaysia, Muhammad Zaid Nasir berkata, pengisytiharan kedua kampung itu sebagai Kampung Pelancongan Terengganu bakal menjadi tarikan kepada Taman Bencah Setiu yang kaya dengan kepelbagaian ekosistem.
“WWF-Malaysia bertanggungjawab terhadap pogram konservasi tuntung laut dari pengumpulan telur hingga pelepasan anak.
“Sebanyak 74 ekor anak tuntung laut berusia antara dua hingga tiga hari dilepaskan di Sungai Mangkuk berhampiran Kampung Baru Penarik di sini hari ini ,”
katanya selepas menyaksikan pelepasan anak tuntung laut berkenaan di Sungai Mangkuk di sini hari ini.
Anak-anak tuntung laut tersebut dilepaskan Pengerusi Jawatankuasa Pelancongan, Kebudayaan dan Teknologi Digital Terengganu, Ariffin Deraman.
Muhammad Zaid berkata, tuntung laut biasanya akan mendarat di Pantai Kuala Baru di sini pada bulan Jun hingga Ogos setiap tahun sebelum telurnya menetas selepas dieram selama 90 hari.

Tambah beliau, tuntung laut merupakan spesies terancam seperti harimau belang yang perlu dipelihara agar tidak mengalami kepupusan,” – K! ONLINE


Kes harian baharu hampir 6,000
Oleh SITI A'ISYAH SUKAIMI

23 Oktober 2021, 2:26 pm
PUTRAJAYA – Kes harian negara merekodkan di bawah angka 6,000 dengan 5,828 kes, menjadikan jumlah kes positif Covid-19 sebanyak 2,426,050 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow https://t.co/aIQttvCbIP.
“Data setiap hari bagi laman CovidNow adalah dikemas kini sekali gus selepas tengah malam,” katanya pada hantaran di media sosial beliau di sini hari ini. -K!ONLINE


Warga pendidik perlu bijak adaptasi diri
Oleh SITI A'ISYAH SUKAIMI

23 Oktober 2021, 2:18 pm
PUTRAJAYA – Warga pendidik perlu bijak mengapdatasi diri bagi memastikan perkembangan pendidikan sentiasa berada di landasan yang betul dan semakin relevan dengan kehendak semasa.
Ketua Pengarah Pendidikan, Datin Seri Nor Zamani Abdol Hamid berkata, situasi pandemik Covid-19 yang melanda dunia dan negara menuntut untuk sentiasa berfikiran kreatif dan proaktif agar tidak mudah mengalah dengan keadaan yang berlaku.
“Sehubungan itu, kita seharusnya melangkah sederap bagi memastikan segala apa yang telah dirancang dapat disempurnakan serta disesuaikan dengan situasi pengajaran dan pembelajaran di rumah.
Nor Zamani ketika berucap pada perasmian penutup Konvensyen Pendidikan Putrajaya 2021 secara maya di sini hari ini.
“Usaha ini dapat dijelmakan dari semasa ke semasa melalui penggabung jalinan aplikasi yang menekankan aspek penglibatan murid secara aktif dan menyeluruh selari dengan aspek 4.6 iaitu murid sebagai pembelajar aktif dalam Standard Kualiti Pendidikan Malaysia Gelombang 2 (SKPMg2),” katanya berucap pada perasmian penutup Konvensyen Pendidikan Putrajaya 2021 secara maya, di sini hari ini.
Konvensyen tersebut bertemakan Perkongsian Amalan Terbaik Pengajaran dan Pembelajaran (PdP) serta dianjurkan oleh Jabatan Pendidikan Wilayah Persekutuan Putrajaya.
Dalam pada itu, Nor Zamani berkata, amalan terbaik dihasilkan oleh guru seharusnya dapat dimanfaatkan secara optimum dengan menyebar luas dalam pelbagai medium dan aplikasi.

“Justeru, usaha Jabatan Pendidikan Wilayah Persekutuan Putrajaya mengadakan konvensyen ini sangat signifikan untuk guru berkongsi segala bentuk pengetahuan, kemahiran, penyelidikan, dapatan dan inovasi yang akhirnya bukan sahaja memberi manfaat kepada murid bahkan kepada dunia pendidikan secara umumnya,” katanya.
Mengulas lanjut, beliau memuji penganjuran konvensyen tersebut yang telah mendapat kerjasama dan sokongan padu daripada Yayasan Guru Tun Hussein Onn (YGTHO). – K! ONLINE


Ahli politik tolong pakai pelitup muka
Oleh LUQMAN RIDHWAN MOHAMED NOR

23 Oktober 2021, 2:04 pm
PUTRAJAYA – Menteri Kesihatan, Khairy Jamaluddin Abu Bakar mengingatkan semua pihak terutamanya ahli politik agar memakai pelitup muka.
Katanya menerusi satu kenyataan di InstaStory, semakin ramai dalam kalangan ahli politik yang dirakam gambar mereka tidak mengenakan pelitup muka ketika bermesyuarat.
Khairy Jamaluddin.
“Ramai ahli politik yang mempunyai diabetes, hipertensi dan berkemungkinan obesiti. Ia tidak menyeronokkan sekiranya anda dijangkiti Covid-19 walaupun telah menerima vaksin.
“United Kingdom sedang berhadapan dengan gelombang (Covid-19), yang mana antara sebabnya adalah keengganan mereka untuk memakai pelitup muka,” kata entri beliau di Instastory tersebut hari ini.
Sehubungan itu, Khairy Jamaluddin mengingatkan semua pihak agar tidak menjadi seperti United Kingdom.
“Pakailah pelitup muka,” katanya. – K! ONLINE


Undi18: Selangor akan pinda undang-undang tubuh negeri
Oleh ISKANDAR SHAH MOHAMED

23 Oktober 2021, 2:11 pm
SHAH ALAM – Kerajaan Selangor akan meminda undang-undang tubuh negeri bagi membolehkan belia berusia 18 tahun mengundi pada pilihan raya akan datang.
Pengerusi Jawatankuasa Tetap Pembangunan Generasi Belia dan Sukan serta Insan negeri, Mohd. Khairuddin Othman berkata, pindaan itu dijangka dibuat pada sidang Dewan Undangan Negeri (DUN) pada hujung bulan depan.
“Pada sidang yang turut membentangkan Belanjawan Selangor itu, kita akan fokus kepada Undi18 yang berkaitan undang-undang tubuh negeri.
“Selain itu, ia melibatkan Enakmen Majlis Penggerak Belia Selangor (PeBS) untuk meletakkan persatuan belia negeri ini ditadbir bawah satu pergerakan,” katanya selepas meninjau program Jelajah Selangor Bekerja 2021 di Dewan Jubli Perak, Bangunan Sultan Salahuddin Abdul Aziz Shah di sini, hari ini.
Media sebelum ini melaporkan lima negeri didapati belum membuat pindaan kepada Perlembagaan Negeri atau Undang- Undang Tubuh Kerajaan Negeri untuk membolehkan warganegara berusia 18 tahun mengundi mahupun menjadi calon DUN dalam pilihan raya.
Dalam pada itu, Mohd. Khairuddin berkata, peruntukan yang diperoleh buat masa ini sudah memadai bagi menggerakkan program dan perancangan pembangunan sukan di Selangor.

“Kita akan terus memberi fokus dan menggunakan peruntukan sedia ada bagi membuat penambahbaikan dari masa ke semasa.
“Bagi Sukma 2022 di Johor, kita juga akan menghantar wakil kerana temasya itu akan diteruskan seperti dinyatakan Menteri Belia dan Sukan, Datuk Seri Ahmad Faizal Azumu sebelum ini,” jelasnya. -K!ONLINE